Mangsa banjir di lima negeri meningkat, dua negeri catat penurunan

Di SABAH, jumlah mangsa banjir terus meningkat kepada 1,161 orang daripada 399 keluarga pada tengah hari berbanding 717 orang daripada 212 keluarga pagi tadi.

Sekretariat Pengurusan Bencana Negeri Sabah memaklumkan 18 kawasan di Telupid terjejas banjir diikuti Kota Marudu (10) manakala Paitan, Beluran dan Sandakan masing-masing satu kawasan terjejas.

Lima PPS baharu turut dibuka di Kota Marudu menjadikan keseluruhan tujuh PPS dibuka, bagi menempatkan 969 orang daripada 353 keluarga, manakala satu PPS baharu dibuka di Telupid dengan keseluruhan tiga PPS beroperasi bagi menempatkan 43 orang daripada lapan keluarga.

Dua PPS dibuka di Paitan (50 orang daripada 13 keluarga) sementara satu PPS di Beluran (38 orang daripada lapan keluarga) dan satu PPS di Sandakan yang menempatkan 61 orang daripada 17 keluarga.

Di PAHANG, jumlah mangsa banjir gelombang kedua meningkat tengah hari ini, kepada 986 orang berbanding 649 orang pagi tadi, dengan jumlah keseluruhan PPS beroperasi setakat ini sebanyak 38 buah.

Sekretariat Jawatankuasa Pengurusan Bencana Pahang melaporkan Jerantut menjadi daerah terbaharu dilanda banjir gelombang kedua selepas Raub, Lipis, Maran, Bera dan Rompin.

Bagi banjir besar yang bermula 18 Dis lepas, 11 PPS masih beroperasi di Temerloh dan Pekan bagi menempatkan 1,063 mangsa, manakala sebuah PPS terakhir di Bentong ditutup tengah hari ini, apabila kesemua 92 penghuni terakhirnya dibenarkan pulang.

Sekretariat itu juga melaporkan beberapa lokasi di enam jalan ditutup iaitu di Jalan Sungai Lembing di Kuantan, Jalan Kuala Lumpur-Kuantan (Maran), Jalan Kuantan-Segamat (Pekan), Jalan Kuala Lipis-Jerantut (Jerantut) dan Jalan Temerloh-Jerantut serta Jalan Paya Luas-Perlok kedua-duanya di Temerloh.

Portal rasmi Jabatan Pengairan dan Saliran (JPS) melaporkan tujuh sungai telah melebihi paras bahaya dengan tiga daripadanya di Lipis iaitu Sungai Tanum di Chegar Perah, Sungai Lipis di Benta dan Sungai Jelai di jeti Lipis, selain Sungai Pahang di Paya Gintong (Jerantut), Sungai Pahang di Kuala Krau (Temerloh), Sungai Serting di Padang Gudang (Bera) dan Sungai Luit di Kampung Subuh (Maran).

Di MELAKA, jumlah mangsa banjir meningkat sedikit pada 12 tengah hari ini kepada 1,225 mangsa membabitkan 313 keluarga berbanding 1,122 orang daripada 279 keluarga pada 8 pagi tadi.

Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, tujuh kawasan di Melaka Tengah dan tiga kawasan di Jasin.

“Seramai 682 mangsa daripada 186 keluarga ditempatkan di sembilan PPS di Alor Gajah, manakala 493 mangsa daripada 117 keluarga ditempatkan di enam PPS di Melaka Tengah serta 50 mangsa daripada 11 keluarga ditempatkan di dua PPS di Jasin,” katanya dalam kenyataan hari ini.

Di JOHOR, Kota Tinggi menjadi daerah ketiga terjejas banjir dengan jumlah mangsa meningkat kepada 1,827 orang daripada 466 keluarga setakat 12 tengah hari ini berbanding 1,646 orang daripada 425 keluarga yang direkodkan 8 pagi tadi.

Pengerusi Jawatankuasa Kesihatan dan Alam Sekitar Johor R. Vidyananthan berkata terdapat pertambahan empat PPS iaitu tiga di Segamat dan satu di Kota Tinggi, menjadikan keseluruhan 32 PPS telah dibuka dengan 30 PPS di Segamat, manakala masing-masing satu PPS di Kota Tinggi dan Tangkak.

“Di Kota Tinggi, seramai 16 orang daripada empat keluarga ditempatkan di Sekolah Kebangsaan Teluk Ramunia, Pengerang manakala di Tangkak pula, seramai 40 orang daripada 10 keluarga ditempatkan di Sekolah Agama Bandar Tangkak,” katanya dalam kenyataan, hari ini.

Dua sungai masih merekodkan paras melepasi bahaya iaitu Sungai Segamat di Bandar Segamat mencatatkan 9.28 meter (m) dan Sungai Tangkak di Kampung Sri Makmur, Tangkak pada paras 4.29 m  manakala empat sungai melepasi paras amaran iaitu Sungai Muar di Kampung Olak Sepam, Muar dengan paras 2.03 m; Sungai Muar di Buloh Kasap, Muar, (8.9 m); Sungai Lenik di Ladang Chaah, Segamat (5.95 m) dan Sungai Kesang di Telok Rimba, Tangkak, mencatatkan paras 3.3 m.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat (JKM) menunjukkan jumlah mangsa banjir membabitkan 18 PPS di negeri itu meningkat kepada 2,166 orang daripada 555 keluarga setakat 12 tengah hari berbanding 1,767 orang daripada 460 keluarga membabitkan 16 PPS pagi tadi.

Di KELANTAN, menurut aplikasi yang sama, jumlah mangsa banjir mencatatkan penurunan setakat 12 tengah hari iaitu 255 orang daripada 94 keluarga berbanding 308 orang daripada 109 keluarga, pagi tadi melibatkan tiga PPS di Kuala Krai dan Jeli.

Sementara itu, portal rasmi JPS melaporkan tiada sungai utama di Kelantan berada pada paras bahaya manakala empat sungai merekodkan bacaan paras amaran iaitu Sungai Kelantan di Kuala Krai; Sungai Kelantan dan Sungai Golok di Rantau Panjang, Pasir Mas; dan Sungai Kelantan di Kusial, Tanah Merah.

Di TERENGGANU, susulan penutupan satu PPS di Kemaman, jumlah mangsa banjir merekodkan sedikit penurunan kepada 137 orang daripada 42 keluarga tengah hari ini berbanding 147 orang daripada 44 keluarga pagi tadi, menurut Sekretariat Jawatankuasa Pengurusan Bencana Negeri.

Dungun menjadi satu-satunya daerah yang masih dilanda banjir dengan dua PPS iaitu Dewan Orang Ramai Kampung Shukor yang menempatkan 68 orang daripada 20 keluarga diikuti Dewan Orang Ramai Kampung Pasir Raja (69 orang, 22 keluarga).

Portal rasmi JPS memaklumkan tiada stesen bacaan sungai yang melepasi paras bahaya namun, dua sungai masih merekodkan ketinggian melepasi paras amaran iaitu Sungai Besut di Jambatan Keruak, Besut dan Sungai Kemaman di Rumah Pam Paya Paman, Kemaman. – BERNAMA


DUN Ayer Limau: Turap semula jalan perhubungan kampung

AYER LIMAU 19 April – Jalan perhubungan desa ke kampung sekitar Dewan Undangan Negeri (DUN) Ayer Limau akan dibaik pulih sekali gus memberikan keselesaan kepada penduduk di kawasan terbabit.

Ahli Dewan Undangan Negeri (ADUN) Ayer Limau Datuk Hameed Mytheen Kunju Basheer berkata, sejumlah peruntukan DUN pula akan digunakan untuk menerangi laluan berkenaan menggunakan lampu solar.

“Antara lokasi dikenal pasti setakat ini adalah Jalan Pelekuk, Jalan Haji Hasan dan Jalan Seberang Perai. Jalan-jalan ini merupakan jalan perhubungan desa yang sudah lama tidak diselenggara.

“Ada juga jalan perhubungan desa ini gelap pada waktu malam jadi kita akan pasang lampu jalan solar di situ untuk keselesaan penduduk,” katanya kepada Melaka Hari Ini

Mengulas lanjut, beliau berkata sepanjang bulan Ramadan ini kesemua sembilan Masjid dan 26 surau dalam DUN itu melaksanakan edaran bubur lambuk.

“Empat Zon dalam DUN ini kita bahagi mengikut nama kepimpinan masyarakat,seperti Zon Tan Seri Rahman Arshad, zon Abu Seman, Zon Gading Ali, dan Zon Ali Majid.

“Pelbagai aktiviti kita laksanakan untuk semua golongan masyarakat tanpa mengira usia sepanjang Ramadan di semua masjid dan surau dalam DUN Ayer Limau ini,” katanya.


Pandelela sambut Krismas di Melaka

Dia yang juga pemenang pingat perak Olimpik Rio 2016 meraikan perayaan Krismas di rumah rakan baiknya yang merupakan atlet gimnastik negara, Tracie Ang di Taman Jati, Batu Berendam.

Pandelela tiba di Melaka kira-kira jam 3 petang bersama-sama tiga lagi atlet olahraga negara iaitu Connie Choo Kang Ni, 26; Chuah Yu Tian, 27 dan Benedict Ian, 21.

Selain menjamu selera, mereka turut melakukan pelbagai aktiviti yang biasa dilakukan bersama keluarga dan rakan-rakan seperti membuat dekorasi kek dan pelbagai permainan istimewa lain.

Pandelela, anak jati Kuching, Sarawak, memaklumkan dia tidak dapat pulang ke kampung halamannya untuk menyambut Krismas ekoran kerajaan negeri itu mengenakan perintah kuarantin selama 10 hari terhadap orang ramai yang tiba dari luar Sarawak.

Bagaimanapun atlet berusia 27 tahun itu mengakui kerinduannya menyambut Krismas di kampung halaman sedikit terubat apabila dapat meraikan perayaan bersama sahabat handai.

“Sebelum ke sini saya juga telah membuat panggilan video bersama keluarga di Sarawak, jadi tiada istilah sunyi pada perayaan kali ini.

“Kita pun faham musim pandemik COVID-19, ada banyak perkara terbatas dan semua perayaan terpaksa disambut secara sederhana,” katanya yang kali terakhir pulang ke kampung halaman pada Jun lalu.

Mengulas mengenai perjalanan kariernya, Pandelela yang juga pemenang pingat gangsa Olimpik London 2012 berkata fokusnya kini terarah kepada latihan dan persiapan untuk menghadapi Siri Terjun Dunia FINA yang akan bermula pada Februari 2021.

“Kedua-dua kejohanan ini bolehlah disifatkan sebagai aksi pemanas badan buat saya sebelum memberi tumpuan penuh kepada aksi Sukan Olimpik Tokyo yang dijadual berlangsung bermula 23 Julai hingga 8 Ogos 2021 nanti,” katanya lagi.

Untuk rekod, Pandelela sudah pun melayakkan diri ke Tokyo dalam acara 10 meter platfrom seirama bersama gandingannya Leong Mun Yee selain 10m platform individu.


Agong, Permaisuri zahir ucapan Selamat Hari Wesak

KUALA LUMPUR, 15 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan Selamat Menyambut Hari Wesak kepada semua penganut agama Buddha di negara ini.

Hari Wesak disambut penganut Buddha sebagai menandakan tiga peristiwa penting dalam kehidupan Gauthama Buddha, iaitu kelahirannya, penyedaran dan hari dia meninggal dunia.- BERNAMA


DUN P.Pinang lulus RUU umur 18 tahun jadi calon ADUN

GEORGE TOWN 1 Sept – Dewan Undangan Negeri (DUN) Pulau Pinang hari ini meluluskan Rang Undang-undang (RUU) Enakmen Perlembagaan Negeri Pulau Pinang (Pindaan) 2021 mengenai penurunan had umur calon Ahli Dewan Undangan Negeri (ADUN) daripada 21 tahun kepada 18 tahun.

Pengerusi Jawatankuasa Belia Dan Sukan negeri Soon Lip Chee ketika membentangkan RUU itu berkata, berikutan perkembangan sosial dan demokrasi di seluruh dunia, golongan belia Pulau Pinang terdorong untuk turut diberi hak menjadi calon ADUN seawal usia 18 tahun.

“Penglibatan golongan muda dalam pembangunan sosial dan politik di Pulau Pinang dan negara adalah amat diperlukan. Mereka perlu diberi peluang untuk memainkan peranan yang kritikal dalam dasar-dasar kerajaan memandangkan mereka merupakan generasi yang bakal menentukan hala tuju negara pada masa hadapan.

“Langkah ini mampu memberi peluang, ruang dan suara kepada mereka untuk sama-sama berganding bahu mencorak demokrasi negara melalui pilihan raya,” katanya.

Soon berkata kerajaan negeri melalui Perbadanan Pembangunan Belia Pulau Pinang (PYDC) juga akan berusaha menganjurkan lebih banyak program yang boleh meningkatkan kesedaran tentang isu sivik dan demokrasi, supaya golongan muda yang berminat dalam politik dapat menyediakan diri menghadapi cabaran menjadi calon dalam pilihan raya akan datang.

“Mereka juga perlu diberi peluang dan platform yang optimum untuk meningkatkan kesedaran politik serta menitikberatkan pandangan dan suara golongan ini,” katanya.

RUU itu diluluskan dengan mendapat sokongan 40 wakil rakyat kerajaan dan pembangkang selepas dibahaskan oleh enam ADUN masing-masing empat dari blok kerajaan dan dua pembangkang.

Berikutan keputusan itu, Pulau Pinang menjadi negeri ketujuh yang meminda perlembagaan negeri bagi tujuan sama iaitu selepas Sabah (Disember 2019); Perlis (Mei 2020); Terengganu (Ogos 2020); Sarawak (November 2020); Kelantan (Disember 2020) dan Perak pada Julai lalu.


Fahmi Reza didakwa lagi

KUALA LUMPUR, 17 Feb – Pereka grafik dan aktivis Mohd Fahmi Reza Mohd Zarin sekali lagi dihadapkan ke Mahkamah Sesyen di sini hari ini atas pertuduhan membuat penghantaran komunikasi jelik menerusi media sosial.

Mohd Fahmi Reza, 45, selaku Orang Kena Saman (OKS) mengaku tidak bersalah selepas pertuduhan terhadapnya dibacakan di hadapan Hakim M.M Edwin Paramjothy.

Dia didakwa secara sedar membuat dan memulakan penghantaran komunikasi yang jelik sifatnya berhubung isu pengharaman penjualan minuman keras di negara ini, dengan niat untuk menyakitkan hati orang lain melalui laman Facebook miliknya menggunakan profil “Fahmi Reza” pada 11.45 pagi, 1 Jun 2021.

Hantaran itu kemudian dibaca di sebuah unit Pangsapuri Melur, Sentul Perdana, Bandar Baru Sentul di sini, pada 9 pagi, 2 Jun 2021.

Pertuduhan mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama, yang membawa hukuman denda maksimum RM50,000 atau penjara tidak melebihi setahun atau kedua-duanya dan hendaklah didenda selanjutnya RM1,000 bagi setiap hari kesalahan itu diteruskan selepas pensabitan, jika sabit kesalahan.

Terdahulu, Timbalan Pendakwa Raya Najihah Farhana Che Awang menawarkan jaminan RM10,000, namun peguam Rajsurian Pillai, yang mewakili Mohd Fahmi Reza memohon jaminan itu dikurangkan atas alasan anak guamnya memberi kerjasama yang baik sepanjang siasatan dijalankan.

“OKS juga tidak ada potensi untuk melarikan diri dan mengganggu saksi. Sebelum ini (10 Feb) anak guam saya juga telah didakwa di Mahkamah Sesyen dan mahkamah membenarkan jaminan RM5,000, jadi kami pohon jaminan antara RM4,000 hingga RM5,000,” kata peguam itu.

Pada 10 Feb lepas, Mohd Fahmi Reza mengaku tidak bersalah di Mahkamah Sesyen di sini, atas pertuduhan sama membabitkan isu kuarantin terhadap menteri pulang dari lawatan rasmi di luar negara, tahun lepas.- BERNAMA


‘Hidupkan Ramadan dengan amalan terbaik’ – Ustaz Kazim Elias

LENDU 2 April – Penceramah terkenal Datuk Mohammad Kazim Elias menyeru umat Islam menjadikan puasa Ramadan tahun ini yang bermula esok sebagai yang terbaik dengan mempraktikkan beberapa aspek yang mampu menambah pahala.

Beliau menjelaskan, umat Islam harus menyifatkan Ramadan kali ini sebagai yang terakhir dan untuk tujuan itu, mereka harus menghidupkannya dengan amalan yang diberikan ganjaran besar.

Beliau berkata, antara aspek berkenaan ialah bersahur secara beramai-ramai di masjid dengan anak kariah membiayai kos makanan dan minuman secara bergilir-gilir.

“Selepas bersahur kita solat fardu Subuh berjemaah, selepas solat ada tazkirah Subuh dan selepas itu kita mengaji al-Quran,” katanya ketika berceramah ‘Kemuliaan Ramadan’ di
Masjid Al Sultan Abdullah, di sini, malam tadi.

Beliau berkata, amalan bersahur terbaik ialah tempoh membaca 50 ayat al-Quran sebelum azan Subuh, iaitu kira-kira 30 minit sebelum masuknya waktu solat itu.

“Sahur bukan jam 2 pagi…tak dapat pahala sahur. Sekadar tempoh membaca 50 ayat al-Quran sebelum masuk waktu solat Subuh, itulah sahur yang diberikan ganjaran pahala,” katanya.

Beliau menjelaskan, amalan iftar atau berbuka puasa mengikut sunnah Rasulullah SAW ialah dengan meneguk air sebelum memakan tiga biji kurma kerana buah berkenaan bukan setakat kegemaran Nabi Muhammad SAW, malah mengandungi potasium tinggi yang mampu mengembalikan tenaga dalam badan.

“Berdoalah sebelum azan Maghrib dan segera berbuka sejurus selepas azan berkumandang kerana bersegera berbuka puasa itu diberikan ganjaran yang Allah kata, Dia sahaja yang tahu berapa banyak ganjaran yang akan Dia berikan kepada insan yang berpuasa Ramadan,” katanya.

Mohammad Kazim berkata, dengan mengamalkan mandi selepas berbuka, tubuh menjadi segar dan mampu menunaikan solat sunat Tarawih 20 rakaat dan selepas solat berkenaan, umat Islam tidak harus makan lagi kerana ia akan menyebabkan mereka sukar untuk bangun malam berqiamullail.

Bagi wanita memasak pada waktu malam untuk hidangan sahur, beliau mengingatkan mereka supaya tidak memasukkan garam ketika memasak, sebaliknya memasukkannya ketika memanaskan masakan itu sebelum bersahur.

Selain itu, Mohammad Kazim juga meminta umat Islam meningkatkan pembacaan al-Quran, bersedekah dan menyambung silaturahim sepanjang Ramadan serta meneruskannya selepas Ramadan berakhir kelak.


GRS namakan Hajiji sebagai Ketua Menteri Sabah

KOTA KINABALU, 28 Sept. – Gabungan Rakyat Sabah (GRS) sebulat suara menamakan Pengerusi Perikatan Nasional (PN) Sabah Datuk Hajiji Noor sebagai calon Ketua Menteri Sabah yang baharu.

Hajiji yang juga Ahli Dewan undangan negeri (ADUN) Sulaman mengesahkan perkara itu dan beliau akan mengangkat sumpah jawatan di Istana Negeri pada 10.30 pagi esok.

“Saya ingin memaklumkan kami GRS, terdiri daripada PN (Perikatan Nasional), BN (Barisan Nasional) dan PBS (Parti Bersatu Sabah) telahpun bersetuju bersama untuk membentuk kerajaan negeri yang baharu.

“Kami telah bersetuju sebulat suara bahawa mereka telah menamakan saya sebagai Ketua Menteri Sabah,” katanya pada sidang media khas, di sini hari ini.

Hadir sama pada sidang media yang turut disiarkan secara langsung oleh stesen televisyen ialah Pengerusi BN Sabah Datuk Seri Bung Moktar Radin, Presiden Parti Solidariti Tanah Airku (STAR) Datuk Dr Jeffrey Kitingan dan Setiausaha Agung Parti Bersatu Sabah (PBS) Datuk Jahid Jahim serta barisan wakil rakyat daripada GRS.

Hajiji turut menzahirkan ikrar bahawa wakil rakyat GRS akan menunaikan janji serta menjalankan mandat yang diberikan oleh rakyat Sabah dengan sebaiknya.

“Saya berterima kasih kepada rakyat Sabah kerana memilih pemimpin daripada GRS,” tambah Hajiji yang Ketua Badan Pimpinan Parti Pribumi Bersatu Malaysia (Bersatu) Sabah. – BERNAMA


Pernah terbabit dalam insiden pesawat sebelum ini tidak patahkan minat arwah Fajim Juffa

IPOH, 2 Ogos – Jurulatih penerbangan yang maut dalam tragedi pesawat ringan terhempas di Jalan Dr Nazrin Shah, Sungai Rokam, Medan Gopeng di sini malam tadi pernah terselamat dalam satu lagi insiden membabitkan pesawat sebelum ini.

Allahyarham Fajim Juffa Mustafa Kamal, 52, dilaporkan tersangkut pada sebatang pokok selama beberapa hari apabila pesawat dinaiki mengalami masalah enjin namun berjaya dikawal semasa menjalani latihan pada 2004.

Menurut ibu saudara Allahyarham yang berusia lingkungan 50-an serta enggan dikenali, kejadian itu bagaimanapun tidak mematahkan semangat Fajim Juffa dalam bidang penerbangan.

“Arwah tidak pernah memberitahu dia takut atau mahu berhenti daripada bidang ini kerana memang mempunyai minat yang amat mendalam,” katanya kepada pemberita di Jabatan Forensik Hospital Raja Permaisuri Bainun di sini malam ini.

Tinjauan Bernama mendapati suasana pilu menyelubungi pekarangan Jabatan Forensik itu terutama apabila isteri dan anak-anak perempuan Arwah tiba dari Selangor pada kira-kira 1.20 pagi.

Ibu saudara arwah juga berkata mereka tidak sanggup memberitahu kesemua anak perempuan dan isteri Fajim Juffa bahawa beliau telah terkorban sehinggalah mereka tiba di sini bagi mengelakkan perkara tidak diingini menimpa keluarga itu ketika dalam perjalanan.

Dalam insiden pada kira-kira 8 malam itu, Fajim Juffa yang berasal dari Semenyih, Selangor terkorban manakala seorang lagi jurulatih penerbangan iaitu Muhammad Din Fikri Zainal Abidin, 62, dari Bukit Damansara, Kuala Lumpur cedera.


Hujan berterusan diramal landa pantai timur, selatan tanah air, Sabah hingga Isnin

KUALA LUMPUR, 29 Jan – Hujan lebat berterusan tahap bahaya dijangka melanda Rompin di Pahang serta Mersing dan Kota Tinggi di Johor sehingga Isnin ini (30 Jan).

Jabatan Meteorologi Malaysia (MetMalaysia) menerusi amaran yang dikeluarkan pada 1 tengah hari ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Bachok dan Pasir Puteh di Kelantan serta seluruh kawasan di Terengganu.

Di Pahang, kawasan diramal mengalami hujan lebat berterusan tahap buruk adalah Kuantan dan Pekan, sementara di Johor melibatkan Segamat, Kluang, Kulai dan Johor Bahru.

Sementara itu, hujan berterusan tahap waspada dijangka berlaku di Kelantan membabitkan kawasan Jeli, Tanah Merah, Machang dan Kuala Krai; Pahang di Jerantut dan Maran; Johor di Tangkak, Muar, Batu Pahat dan Pontian; dan di Sabah meliputi kawasan Sandakan (Telupid, Kinabatangan, Beluran dan Sandakan) dan Kudat.


Kes buli MRSM: Empat pelajar lagi ditahan

IPOH, 11 Dis – Polis menahan empat lagi pelajar bagi membantu siasatan kes buli didakwa berlaku di Maktab Rendah Sains Mara (MRSM) Sultan Azlan Shah, Kuala Kangsar, seperti yang tular dalam media sosial semalam.

Ketua Polis Perak Datuk Mior Faridalathrash Wahid berkata seorang pelajar berusia 15 tahun dan tiga orang berusia 13 tahun itu ditahan ketika hadir memberi keterangan di Ibu Pejabat Polis Daerah Kuala Kangsar hari ini.

Tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai, tular dalam media sosial menerusi beberapa video berdurasi 13 hingga 30 saat, sehingga menerima kecaman orang ramai.

Hasil siasatan awal mendapati kejadian berlaku pada kira-kira pukul 1 hingga 2 pagi pada 9 Dis melibatkan seorang mangsa yang juga berusia 13 tahun.

Susulan itu, pihak polis memanggil kesemua pelajar yang terlibat dan pemilik akaun media sosial yang menularkan video berkenaan bagi memberi keterangan untuk membantu siasatan kes di bawah Seksyen 147 Kanun Keseksaan dan Seksyen 233 Akta Komunikasi dan Multimedia 1998. – BERNAMA


Kuih bakar terpanjang catat Malaysia Book Record

ALOR GAJAH 1 Jan- Melaka mencipta Malaysia Book of Record apabila menghasilkan kuih bakar terpanjang di Malaysia menerusi Melaka Food Fiesta 2022.

Program anjuran kerajaan negeri menerusi Bahagian Promosi Pelancongan (BPP) itu berjaya menghasilkan susunan sebanyak 1,800 biji kuih bakar sepanjang 207.7 meter.

“Ini merupakan satu kebanggaan kepada Melaka kerana berjaya memecahkan rekod Malaysia Book Of Record secara keseluruhan dengan penghasilan kuih bakar ini.

Beliau berkata demikian dalam sidang media selepas menerima sijil penganugerahan Malaysia Book Of Record pada program Melaka Food Fiesta 2022 di Dataran Keris, di sini, hari ini.

Mengulas lanjut, beliau berkata, penganjuran Melaka Food Fiesta dengan kerjasama Kementerian Pelancongan, Seni dan Budaya Malaysia dan Majlis Perbandaran Alor Gajah itu antara lain bertujuan produk makanan tradisional.


Muhyiddin kekal PM

KUALA LUMPUR 4 Ogos – Tan Sri Muhyiddin Yassin mengesahkan dirinya kekal sebagai Perdana Menteri selepas mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Muhyiddin dalam perutusan khas yang disiarkan secara langsung sebentar tadi berkata, beliau telah menyembah maklum bahawa telah menerima sejumlah surat akuan daripada Ahli Dewan Rakyat yang meyakinkan dirinya masih mempunyai kepercayaan majoriti.

“Maka, saya telah menyembah maklum kepada Yang di-Pertuan Agong bahawa saya akan menentukan keabsahan saya sebagai Perdana Menteri di Parlimen,” katanya.

“Melalui cara ini, kedudukan saya sebagai Perdana Menteri dan Perikatan Nasional sebagai parti memerintah akan dapat ditentukan mengikut lunas undang-undang dan perlembagaan.


Cadang permudah bayaran tol guna kad debit

AYER KEROH 16 Februari – Sistem pembayaran tol terbuka menggunakan pelbagai mod pembayaran termasuk kad debit menjadi antara perkara yang dicadang Kementerian Kerja Raya untuk dilaksanakan di negara ini.

Menteri Kerja Raya Datuk Seri Alexander Nanta Linggi berkata, untuk itu perbincangan dan rundingan akan disegerakan bersama Kementerian Kewangan (MOF) serta syarikat konsesi berkaitan bagi membolehkan ia dilaksana dengan kadar segera.

“Memang kita bercadang untuk perkara ini dibuat secepat mungkin (kerana) kita perlu menguji dahulu sistem tersebut bagi melihat adakah ia terbaik sebelum diguna pakai di seluruh negara.

“Perbincangan juga sudah dibuat bersama MOF kerana ia akan melibatkan implikasi kewangan dan selepas semua pihak berpuas hati dengan sistem itu baharu akan diputuskan,”katanya pada sidang media selepas merasmikan Pengecas Berkelajuan Tinggi TNB Electron di Hentian R&R Ayer Keroh Arah Utara, di sini, hari ini.

“Memang ada sasaran untuk melaksanakan MLFF sebelum 2025, tetapi kita akan usaha untuk buat lebih awal. Namun banyak isu teknikal dan perundangan yang perlu dilihat dan kajian berhubung sistem itu sedang dilakukan.


Jawatankuasa Teknikal Pengurusan Darurat mulakan lawatan ke negeri

PASIR MAS, 30 Jan. – Jawatankuasa Teknikal Pengurusan Darurat yang ditubuhkan pada 16 Januari lalu memulakan lawatan ke negeri-negeri hari ini dengan Kelantan menjadi lokasi pertama.

Pengerusi bersama jawatankuasa itu Datuk Takiyuddin Hassan berkata, hari ini mereka meninjau sempadan Malaysia-Thailand di sini bagi melihat keperluan serta langkah yang perlu dilaksanakan dalam mengekang penularan COVID-19 dari luar negara.

Hasil lawatan hari ini akan dibentangkan pada pertemuan dengan pimpinan kerajaan negeri esok, katanya kepada pemberita selepas tinjauan di Kompleks Imigresen, Kastam, Kuarantin dan Keselamatan (ICQS) dekat Rantau Panjang di sini.

Terdahulu, Takiyuddin yang juga Menteri di Jabatan Perdana Menteri (Parlimen dan Undang-Undang) mengadakan lawatan ke Markas Operasi Pasukan Polis Marin Wilayah Tiga Pengkalan Kubor, di Tumpat.

Jawatankuasa Teknikal Pengurusan Darurat ditubuhkan bagi memastikan pengurusan darurat di seluruh negara berjalan lancar dan ia dipengerusikan secara bersama oleh Takiyuddin dan Ketua Setiausaha Negara Tan Sri Mohd Zuki Ali.

Jawatankuasa itu turut dianggotai lapan ahli tetap iaitu Ketua Pengarah Perkhidmatan Awam, Ketua Setiausaha Perbendaharaan, Peguam Negara, Panglima Angkatan Tentera, Ketua Polis Negara, Ketua Pengarah Kesihatan, Ketua Pengarah Keselamatan Negara dan Ketua Kluster.

Penubuhan jawatankuasa itu merupakan susulan perisytiharan darurat yang diperkenankan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bermula 12 Jan lalu hingga Ogos tahun ini sebagai langkah proaktif membendung wabak COVID-19 di Malaysia.


Raja-Raja Melayu berkenan hadir perbincangan khas di Istana Negara

Perbincangan khas itu bagi meneliti pandangan yang dikemukakan pemimpin-pemimpin parti politik ketika sesi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sejak minggu lalu.

Berangkat ke istana ialah Sultan Perak Sultan Nazrin Shah; Sultan Johor Sultan Ibrahim Sultan Iskandar dan Sultan Selangor Sultan Sharafuddin Idris Shah.

Turut berangkat Sultan Kedah Al Aminul Karim Sultan Sallehuddin Almarhum Sultan Badlishah; Sultan Terengganu Sultan Mizan Zainal Abidin; Yang di-Pertuan Besar Negeri Sembilan Tuanku Muhriz Almarhum Tuanku Munawir; Pemangku Raja Pahang Tengku Hassanal Ibrahim Alam Shah, manakala Perlis diwakili Raja Muda Perlis Tuanku Syed Faizuddin Putra Jamalullail.

Beberapa pegawai tertinggi negara turut dilihat memasuki Istana Negara untuk memberi sembah taklimat mengenai hal-hal berkaitan kesihatan, keselamatan, politik dan ekonomi negara kepada Raja-Raja Melayu.

Yang hadir ialah Ketua Setiausaha Negara Tan Sri Mohd Zuki Ali, Panglima Angkatan Tentera Tan Sri Affendi Buang, Ketua Polis Negara Datuk Seri Acryl Sani Abdullah Sani dan Ketua Pengarah Kesihatan Tan Sri Dr Noor Hisham Abdullah.

Semalam, Perdana Menteri, Tan Sri Muhyiddin Yassin selaku Presiden parti Bersatu; dan pengerusi Jawatankuasa Khas Bebas Darurat 2021 Tun Arifin Zakaria telah menghadap Al-Sultan Abdullah.

Pemimpin parti-parti politik lain telah menghadap Seri Paduka secara bersemuka dan maya di Istana Negara bermula Rabu lepas sehingga petang semalam.


Aiskrim vanila Haagen-Dazs ditarik balik dari pasaran – KP Kesihatan

KUALA LUMPUR, 11 Ogos – Penjualan aiskrim vanila jenama Haagen-Dazs ditarik balik dari pasaran sejak bulan lepas setelah dikesan mengandungi bahan karsinogenik Ethylene Oxide (ETO) melebihi tahap dibenarkan.

Ketua Pengarah Kesihatan Tan Sri Dr Noor Hisham Abdullah berkata sejak isu tersebut dilaporkan dan notifikasi diterima bulan lepas, pihak syarikat yang mengimport aiskrim berkenaan telah menarik balik produk terlibat di pasaran secara sukarela.

“Kementerian Kesihatan Malaysia (KKM) mengambil maklum mengenai isu penarikan balik produk aiskrim berjenama Haagen-Dazs dari pasaran Eropah kerana mengandungi bahan karsinogenik Ethylene Oxide (ETO) berdasarkan laporan notifikasi European Union Rapid Alerts Systems for Food and Feed (EURASAFF), ” katanya dalam kenyataan hari ini.

Beliau berkata notifikasi tersebut menyatakan terdapat penarikan balik produk aiskrim dari Perancis  mengandungi ekstrak vanilla dari Madagascar yang dikesan mengandungi ETO melebihi tahap  dibenarkan dan produk itu juga diedarkan ke beberapa negara termasuk Malaysia.

Bahan ETO adalah sebatian gas kimia bersifat karsinogenik dan sering digunakan bagi menjalankan fumigasi atau pewasapan untuk membunuh makhluk perosak seperti serangga.

Dr Noor Hihsham berkata KKM sentiasa peka dan prihatin terhadap perkara boleh mengancam kesihatan pengguna dan mereka yang ragu-ragu mengenai penjualan produk terlibat boleh menghubungi Pejabat Kesihatan Daerah terdekat.

Pengguna juga boleh menyalurkan pertanyaan melalui laman web http://moh.spab.gov.my atau laman facebook Bahagian Keselamatan dan Kualiti Makanan (BKKM) www.facebook.com/bkkmhq. – BERNAMA


Kursus kejurulatihan, program akar umbi jadi fokus utama FAM

LORONG PANDAN 12 Feb. – Persatuan Bolasepak Malaysia (FAM) akan menumpukan penganjuran kursus kejurulatihan dan program pembangunan akar umbi bola sepak sepanjang pasca pandemik COVID-19.

“Tetapi saya harap apabila industri bola sepak kembali dibuka nanti, kita dapat mengendalikan beberapa kursus kejurulatihan bukan sahaja kepada jurulatih tetapi juga kepada pengajar jurulatih selain memberi penekanan kepada program bola sepak akar umbi negara.

“Jika semuanya berjalan lancar, kemungkinan besar pada pertengahan tahun ini kita akan melancarkan beberapa program atau projek tertentu,” katanya ketika ditemui pada hari pertama Tahun Baru Cina di kediamannya, di Taman Pandan Indah, di sini.

Sementara itu, mengenai saingan Liga Super bermula 5 Mac depan, Kim Swee percaya semua pasukan bertanding mempunyai misi tersendiri untuk merebut kejuaraan musim ini.

Bagaimanapun, secara peribadi, beliau yang juga bekas pengendali skuad kebangsaan melihat Johor Darul Ta’zim (JDT) akan kekal menjadi pencabar utama Liga Super.


11 anak-anak Duyong terima bantuan sekolah TAPEM

DUYONG 16 Jun -Seramai 11 anak-anak Dewan Undangan Rakyat (DUN) menerima bantuan persekolahan bernilai RM200 daripada Tabung Amanah Pendidikan Negeri Melaka (TAPEM).

Menerusi Facebook rasmi Ahli Dewan Undangan Negeri (ADUN), Mohd Noor Helmy Abdul Halem, jumlah penerima itu adalah baki penerima yang belum menerima bantuan tersebut manakala 78 lagi sudah menerima bantuan terbabit pada Feb lalu.

“Penerima ini dipilih oleh pihak sekolah rendah sendiri. Di peringkat JAPERUN (Jawatankuasa dan Penyelarasan Dewan Undangan Negeri), kami banyak menerima permohonan untuk pembelian baju sekolah diwaktu pertengahan tahun.

“Ianya bilamana anak-anak dilantik menjadi pengawas sekolah, pengawas perpustakaan, pengawas koperasi dan pembimbing rakan sebaya, baju sekolah yang baru dibeli awal tahun perlu ditukar kerana warna baju untuk segala pengawas ini berbeza,” katanya.

Mengulas lanjut, Mohd Noor Helmy berkata bagi keluarga yang berkemampuan untuk membeli baju baharu tidak ada masalah, namun sekiranya penukaran baju sekolah kepada anak-anak yang mendapat jawatan, kebanyakan mereka terpaksa menolak jawatan itu kerana tidak mampu membeli pakaian baharu.


MOTAC sasar pendapatan pelancongan antarabangsa cecah RM77 bilion pada 2025

KUALA LUMPUR, 10 April – Kementerian Pelancongan, Seni dan Budaya (MOTAC) menyasarkan penjanaan pendapatan pelancongan antarabangsa antara RM47 hingga RM77 bilion pada 2025.

“Pembukaan semula sempadan negara bermula 1 April lalu merupakan berita gembira buat seluruh rantaian sektor pelancongan dan kebudayaan negara untuk menjana semula pendapatan.

“Justeru MOTAC juga menyasarkan kemasukan kira-kira dua juta pelancong dari luar negara ke Malaysia pada tahun ini dengan pendapatan sebanyak RM8.6 bilion. Bagaimanapun ini adalah unjuran awal yang sudah tentunya akan dipengaruhi oleh keadaan semasa,” katanya.

Beliau berkata demikian dalam ucapan pada majlis perasmian kempen ‘Kid’s Safe Travel’ yang diperkenalkan syarikat Ola & Oli Sdn Bhd di sini, hari ini.

Turut hadir Pengasas Ola & Oli Sdn Bhd Dr Nur Shasa Ain Abdul Aziz dan Ketua Pegawai Operasi Keretapi Tanah Melayu Berhad (KTMB) Mohd Zain Mat Taha.

Dalam pada itu, Nancy berkata kolaborasi pelbagai sektor termasuk pengangkutan, perhotelan, pusat rekreasi dan sebagainya dapat memastikan ekosistem pelancongan dan kebudayaan berjalan lancar, sekali gus membantu mempercepat pemulihan ekonomi negara.

“Saya memuji penganjuran program yang melibatkan kerjasama strategik bersama pihak lain seperti yang dijalankan Ola & Oli dengan KTMB bersama perusahaan kecil dan sederhana, yang lahir daripada ekosistem pelancongan.

“MOTAC amat mengalu-alukan kerjasama sebegini, malah MOTAC turut menyediakan Geran Padanan Pelancongan, Seni dan Budaya (GPPSB) bertujuan membantu penggiat industri pelbagai sektor dan latar belakang dalam penganjuran program atau acara pelancongan, seni dan budaya yang berimpak tinggi pada tahun 2022,” katanya.

Mengenai kempen ‘Kid’s Safe Travel’, Nancy berkata kempen tersebut mampu menyuburkan semula budaya ‘mencegah lebih baik daripada merawat’ yang amat diperlukan pada masa ini, agar aktiviti pelancongan Keluarga Malaysia dapat dijalankan dengan selamat dan terkawal.

Sementara itu, mengulas mengenai travelog kanak-kanak pertama dengan animasi berteraskan budaya dan kesenian negara iaitu ‘Jom Kembara Utan’, Nancy berkata teknologi dalam kehidupan norma baharu membolehkan inisiatif Ola & Oli dicapai menerusi media digital mahupun media realistik.

“Kombinasi adaptasi digital ini seiring dengan Pelan Strategik dan Pemasaran baharu Tourism Malaysia bagi tahun 2022 hingga 2026 yang menekankan inovasi, adaptasi digital, kesihatan dan keselamatan yang sehaluan dengan fasa transit endemik ini,” katanya.

Nancy dalam sidang medianya pula menggalakkan ibu bapa membawa anak-anak mendapatkan vaksinasi COVID-19 bagi meningkatkan kadar vaksinasi dalam kalangan kanak-kanak, bagi membolehkan mereka menikmati kebebasan dalam pergerakan.- BERNAMA


Mahligai tersembunyi dalam ceruk kampung

LENDU – Lokasinya yang agak tersorok dan jauh dari jalan utama menyebabkan ramai tidak menyedari kewujudan Villa Bonda yang dianggap sebagai permata tersembunyi di Kampung Solok Air Batu, Masjid Tanah.

Tersergam indah umpama istana zaman Kesultanan Melayu Melaka, Villa Bonda sebenarnya sebuah bangunan yang dibina hasil gabungan pelbagai falsafah, adat dan budaya orang Melayu.

Berhabis jutaan ringgit dianggap berbaloi bagi pemilik bangunan ini yang mahu memartabatkan seni bina tradisional sentuhan Melayu klasik, sekali gus memulihara warisan nenek moyang.

Jelasnya bumbung bangunan itu pula diilhamkan daripada rekaan beberapa masjid di Negeri Melaka yang terselit aspek menggambarkan kehidupan, agama dan peradaban bangsa.

Dia mengambil masa selama enam bulan untuk mengkaji dan merangka sebelum pembinaan dimulakan dan berasa amat bangga selepas bangunan itu kini siap sepenuhnya.

“Seperti bendul yang terletak di lantai muka pintu rumah, ia perlu dilangkah dan tidak boleh dipijak. Jika dipijak ia membawa maksud hilangnya rasa hormat tetamu yang datang kerana ia umpama memijak kepala tuan rumah.

“Dalam unsur rumah melayu, ada beberapa pembahagian bermula dari tangga hinggalah ke dapur. Jika ada tetamu atau orang luar datang, tuan rumah akan bawa menaiki anjung dahulu.

“Sekiranya ada perbincangan, tetamu akan dibawa ke serambi, berbeza pula dengan orang yang dikenali terutama saudara-mara di mana mereka akan di bawa ke ‘rumah ibu’ yang menjadi ruang tamu dalam rumah Melayu,” katanya.

Menurutnya, Villa Bonda dibina dengan menggunakan 99 batang tiang, sekali gus menggambarkan simbolik kepada 99 nama Allah yang melambangkan keteguhan kepada Yang Maha Esa.

Mohd Norsyahid bersama majikannya, Syakib Samsudin, 41, berpendirian bumbung rumah merupakan ‘mahkota utama’ bagi memastikan keteguhan dan kekuatan bangunan sentiasa dilindungi.

Inspirasi bumbung Masjid Lama Pekan Masjid Tanah, menjadi antara rujukan mereka sehinggakan struktur pucuk bumbung masjid itu yang dinamakan ‘Mahkota Seri’ menjadi ilham mereka dan dibina di rumah berkenaan.

“Selain itu kita merujuk beberapa masjid lama di Melaka seperti di Masjid Tengkera dan Masjid Kampung Hulu untuk membina ukiran dinamakan ‘Sulur Bayung’ dan diletakkan disetiap hujung bumbung rumah menggunakan struktur batu dan dicat warna putih persis sentuhan masjid lama.

“Cabaran membina bumbung ini amat besar berikutan hari ini tiada lagi pewaris yang mewarisi ilmu pertukangan masjid lama di Melaka, akhirnya kami menemui seorang warga emas yang sudi membina struktur tersebut berikutan mempunyai pengalaman membina bumbung masjid di waktu usia mudanya.

“Tukang ini kita bawa dari Bukit Piatu dan kita ambil masa yang lama sebab kesukarannya sehinggakan banyak kali dipinda diatas faktor saiz dan berat mahkota itu,” katanya.

Villa Bonda yang kini hampir 95 peratus siap akan dibuka tidak lama lagi dan dijangka menjadi antara lokasi pelancongan berteraskan pendidikan dan budaya di Masjid Tanah.

Bangunan rumah Melayu yang dilengkapi dengan lima bilik dan keperluan riadah seperti kolam renang, balai mesyuarat, ruangan karaoke serta pelbagai lagi.

Kemudahan itu bersesuaian dijadikan sebagai lokasi program korporat, mesyuarat, persidangan dan pameran lebih lagi menjelang Tahun Melawat Melaka 2024 (TMM2024) akan datang.

“Kita akan membuka kawasan ini kepada sesiapa saja yang mahu merasai pengalaman di villa ini, malah kita juga membukanya kepada mana-mana tukang yang mahu mengambil ilmu pembuatan rumah Melayu agar warisan itu dapat dikekalkan.

“Saya sedih dan risau apabila melihat ramai yang melupakan warisan ini. Jadi inilah permulaan untuk kita kembali sedar bahawa setiap peradaban anak Melayu terdahulu yang digunakan dalam kehidupan seharian mempunyai falsafah dan adab. Semua ini membuktikan kita sebenarnya bangsa yang bijak dan maju,” katanya.


Pelancongan ‘makan-makan’ tarik pelancong ke Melaka

BANDARAYA MELAKA 16 Jun – Pelancongan makan-makan (Food Tourism) mampu membantu sektor pelancongan Melaka dengan menarik lebih ramai kedatangan pelancong ke negeri ini.

Timbalan Exco Pelancongan, Warisan, Seni dan Budaya negeri Datuk Zaidi Attan berkata, melalui subsektor ini ia akan merancakkan lagi kedatangan pelancong apabila mereka ingin merasai pelbagai jenis makanan yang terdapat di negeri ini.

“Seperti penganjuran Melaka Culinary Challenge 2023 ini, ia adalah usaha Kerajaan Negeri untuk menjadikan Melaka sebagai platform bagi mengumpul pakar kulinari seluruh dunia untuk berkongsi idea dan kemahiran dalam bidang masakan.

“Yang mana secara tidak langsung ia akan memperkenal dan mempromosi Melaka sebagai destinasi pelancongan makan-makan dengan mengetengahkan makanan tempatan khususnya juadah tradisional,” katanya.

Beliau berkata demikian pada sidang media selepas Majlis Perasmian Melaka Culinary Challenge 2023 di sebuah kompleks beli belah di Bandar Melaka, hari ini.

“Bagi pihak Kerajaan Negeri Melaka saya yakin program ini dapat menjadi tarikan baharu pelancongan negeri yang sememangnya terkenal dengan keunikan dan kepelbagaian makanan serta tradisi.

“Penganjuran acara pelancongan ini secara tidak langsung dapa membantu menjayakan misi TMM2024 di samping mempromosikan Melaka ke persada antarabangsa sekali gus merealisasikan sasaran seramai 15 hingga 18 juta pelancong pada tahun hadapan,” katanya.


Prihatin peniaga, UiTM lanjut pengecualian sewa premis enam bulan lagi

SHAH ALAM 28 Jan. -Universiti Teknologi MARA (UiTM) memberi lanjutan pengecualian sewaan selama enam bulan lagi kepada peniaga yang menyewa premis di setiap cawangan universiti di seluruh negara.

Naib Canselornya, Prof. Emeritus Datuk Dr. Ir. Mohd Azraai Kassim berkata, pengecualian itu antara inisiatif UITM Prihatin bagi mengurangkan beban peniaga di premis universiti itu yang terjejas akibat pandemik COVID-19.

“Pengecualian khas ini diberikan secara automatik kepada penyewa yang layak membabitkan 718 peniaga dengan nilai pendapatan sewaan UiTM hampir RM2.74 juta bermula pada 1 Oktober 2020 hingga 30 Mac 2021.

“Walaupun ia memberi kesan kepada pendapatan UiTM, pengurusan tertinggi bersimpati dan memahami keadaan peniaga terjejas disebabkan majoriti pelajar tidak berada di kampus dan mengikuti pembelajaran atas talian di rumah masing-masing dan hanya sebilangan saja yang menetap di kolej kediaman.

“UiTM berharap dengan inisiatif ini mampu memberi kelegaan buat peniaga yang terkesan dan membolehkan mereka membuat perancangan semula dalam perniagaan,” katanya dalam kenyataan dikeluarkan hari ini.


MAIPs mohon jadi pencelah dalam petisyen penceraian Loh

KUALA LUMPUR, 8 Mac – Majlis Agama Islam dan Adat Istiadat Melayu Perlis (MAIPs) memfailkan permohonan di Mahkamah Tinggi di sini untuk mencelah dalam petisyen penceraian antara Loh Siew Hong dan Muhammad Nagahswaran Muniandy, yang memeluk agama Islam bersama tiga anak mereka.

Peguam Datuk Zainul Rijal Abu Bakar yang mewakili MAIPs dalam kenyataan media hari ini berkata permohonan mencelah difailkan melalui Tetuan Zainul Rijal semalam, dibuat supaya badan agama itu mempunyai locus standi (hak di sisi undang-undang) untuk membuat permohonan variasi ke atas terma-terma perintah jagaan tunggal yang dimiliki Loh.

Dalam petisyen penceraian tersebut, Loh, 34, telah diberi hak jagaan, pemeliharaan dan kawalan tunggal ke atas tiga anak mereka iaitu kembar perempuan berumur 14 dan seorang lelaki berumur 10 tahun.

Zainul Rijal berkata memandangkan kanak-kanak tersebut kini telah memeluk Islam dan didaftarkan di Perlis, MAIPs bertanggungjawab untuk memastikan mereka mendapat akses ke atas hak dan kepentingan sebagai saudara baharu beragama Islam (Mualaf).

“Ia juga bagi membolehkan MAIPs mendapat akses memberikan bantuan, panduan dan pendidikan berkenaan Islam kepada tiga kanak-kanak tersebut selain sokongan dalam bentuk kewangan daripada dana zakat serta bantuan lain yang dibenarkan syarak melalui ibu mereka sendiri.

“Panduan juga akan diberikan kepada Loh selaku ibu agar dapat membesarkan tiga kanak-kanak tersebut dalam suasana kondusif mengikut syarak, tetapi tidak terhad hanya kepada pemakanan halal dan haram serta lain-lain perkara,” katanya dan menambah walaupun berada dalam jagaan Loh, tiga kanak-kanak tersebut dilihat tetap menzahirkan iktikad melalui perbuatan dan tingkah laku untuk terus berada dalam agama Islam.

Beliau berkata permohonan mencelah itu tidak akan menafikan hak Loh sebagai ibu ke atas anak-anaknya dan MAIPs berharap tiada pihak akan memainkan sentimen kebencian yang bersifat keagamaan atau perkauman.

“MAIPs ingin menegaskan bahawa ia tidak mencampuri atau menyebelahi mana-mana pihak dalam pertikaian penceraian antara Loh dan Muhammad Magahswaran dan peranannya hanya untuk memastikan kebajikan serta akidah tiga kanak-kanak tersebut sentiasa terjaga dan mendapat sokongan dari sudut kewangan, pendidikan dan sosial,” katanya.

Pada 21 Feb lepas, tiga beradik yang berada dalam jagaan Jabatan Kebajikan Masyarakat diserahkan dengan serta merta kepada Loh selepas Mahkamah Tinggi di sini membenarkan permohonan habeas corpus difailkan ibu tunggal itu.

Dalam notis usul yang difailkan melalui Tetuan SS Thind pada 13 Feb lepas, Loh menamakan Nazirah Nanthakumari Abdullah sebagai responden pertama dan pihak tidak dinamakan yang beliau dakwa menjaga tiga anaknya sebagai responden kedua.

Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta daripada hak penjagaan persendirian responden dan dikembalikan kepadanya. – BERNAMA


Penceramah luar perlu mohon kebenaran khas mengajar di Melaka

Beliau berkata ia adalah sebagai langkah pengawalan dalam memastikan penceramah yang datang tidak membawa elemen perpecahan dan khilafiah (perselisihan) antara masyarakat di negeri ini.

“Jika penceramah tempatan dari luar Melaka, kita akan periksa sekiranya mereka telah mendapat tauliah dari negeri asal mereka dan dalam masa yang sama mereka boleh datang dan membuat permohonan mendapatkan tauliah mengajar di Melaka.

“Manakala dari Melaka sendiri, kita akan semak sama ada individu itu telah mendapatkan tauliah mengajar dari kami,” katanya kepada pemberita selepas menunaikan solat sunat Aidilfitri di Masjid Al-Azim di Bukit Palah di sini hari ini.

Abdul Halim berkata bagi penceramah luar negara, mereka perlu mengemukakan permohonan dan dalam masa yang perlu menyertakan biodata serta sejarah perjalanan masuk ke Malaysia adalah secara sah.

“Kita tidak ada senarai hitam atau putih namun mereka (penganjur dan penceramah) haruslah jujur dan bertanggungjawab. Jika mereka tidak menghormati negeri asal dia bermastautin untuk mendapatkan tauliah, saya rasa kita agak sukar untuk menimbangkannya,” katanya.

Bagi penganjur pula, beliau berata mereka perlu mengemukakan permohonan sekurang-kurangnya dua minggu sebelum penganjuran sebarang majlis di masjid atau surau yang menggunakan penceramah dari luar.


Banjir: Tindakan tegas kepada penjenayah alam sekitar

KUALA LUMPUR, 13 Jan – Rumusan yang dibuat pakar kelestarian dan pemeliharaan alam sekitar mengenai kejadian banjir besar yang berlaku baru-baru ini khususnya di Selangor dan Pahang ialah akibat penukaran status guna tanah dan pembalakan secara tidak bertanggungjawab.

Begitu juga pendapat Presiden Pertubuhan Pelindung Khazanah Alam Malaysia (PEKA Malaysia), Prof Dr Shariffa Sabrina Syed Akil yang menyifatkan kejadian banjir besar yang melanda negara baru-baru ini sebagai suatu fenomena baru dikenali sebagai ‘tsunami darat’

Mengulas lanjut kepada Bernama ketika dihubungi baru-baru ini mengenai fenomena ‘tsunami darat’, beliau berkata, faktor utama berlakunya banjir yang dahsyat ini disebabkan penebangan hutan dalam skala besar terutama di kawasan berbukit di bahagian hulu sungai.

Menurut beliau, hujan lebat yang berterusan beberapa hari tanpa henti menyebabkan aliran air dari kawasan tanah tinggi itu meluru laju ke sungai-sungai kerana tiada penahan semula jadi iaitu hutan.

“Perlu juga kita fahami dan insafi bahawa fungsi utama hutan hujan tropika adalah bertindak sebagai benteng semula jadi. Tambahan pula, apabila tiada lagi pokok untuk memegang tanah maka berlaku runtuhan tanah dan segala saki-baki kayu potong yang ditinggalkan itu dibawa bersama arus ke sungai-sungai hingga terjadilah banjir lumpur berserta serpihan.

“Kita boleh lihat sendiri keadaan air banjirnya seperti ‘teh tarik’ dan kayu hanyut, jelas membuktikan ia mengandungi lumpur dan serpihan tadi,” jelasnya.

Beliau menambah, penilaian situasi banjir di Sungai Telemong, Bentong di Pahang baru-baru ini membuktikan wujud pembukaan hutan di hulu sungai berkenaan untuk pembalakan dan penukaran status tanah pertanian tanpa mendapat kelulusan Penilaian Impak Alam Sekitar (EIA) dan Penilaian Impak Sosial (SIA) oleh pihak berwajib.

“Memang kita dapati banyak aktiviti pembalakan melibatkan dusun durian Musang King dan pembukaan tempat peranginan (resort) di sekitar hutan Sungai Telemong. Pembalak hanya akan membawa keluar kayu balak yang berkualiti tinggi dan meninggalkan ranting-ranting dan kayu kayan yang dipotong di situ.

“Apabila hujan lebat, semua ini akan dihanyut masuk ke dalam sungai dan akhirnya dibawa arus sehingga menyebabkan berlaku musibah menakutkan ini. Oleh itu, pihak bertanggungjawab wajib mencari siapa dalang di sebalik semua ini dengan kadar segera dan menghukum mereka dengan sekeras-kerasnya,” tegasnya.

Beliau pernah melakukan lawatan ke kawasan di bahagian hulu sungai di sekitar kawasan Karak, Telemong, Perdak, Lentang dan Bentong, terutama ketika sebelum dan selepas bencana banjir selama beberapa tahun sebelum ini bersama-sama ahli PEKA Malaysia.

Shariffa Sabrina turut berpandangan usaha pemberian bantuan banjir dilihat hanya sebagai langkah sementara dan mendakwa ia bagi meraih populariti golongan tertentu, namun ia tidak sama sekali menyelesaikan isu pokok yang berlaku.

“Jika kita teliti kembali empat fasa pengurusan bencana yang digaris dan dilaksana kerajaan, jelas kesemuanya adalah langkah-langkah mitigasi sahaja selepas kejadian berlaku. Tiada sebarang langkah pengelakan sama sekali oleh pihak kerajaan. Perkara tersebut jelas menunjukkan bahawa pihak kerajaan kurang memberikan penumpuan kepada faktor yang paling penting dalam menangani isu malapetaka alam sekitar akibat intervensi manusia.

“Apatah lagi data statistik dan kajian impak alam sekitar yang ada dan diguna pakai pihak kerajaan dilihat gagal menangani gangguan alam sekitar, malahan mengakibatkan gangguan tidak terkawal kepada alam sekitar sehingga membawa kepada malapetaka. Perkara ini berlaku atas beberapa sebab dan tidak dapat dinafikan kronism dan rasuah sebagai antara penyebabnya, ” katanya.

Oleh itu, Shariffa Sabrina mencadangkan agar kerajaan melaksanakan moratorium melibatkan aktiviti membalak atau melombong dalam jangka masa melebihi 20 tahun, dengan harapan supaya aktiviti pemuliharaan hutan dapat dijalankan di kawasan terjejas.

Kerajaan Persekutuan juga, kata beliau, wajib meminda Akta Perhutanan Negara 1984 (Akta 313) di mana ‘penjenayah alam sekitar’ yang seolah-olah terlindung atau dilindungi oleh suatu kuasa untuk didenda hingga RM1juta ataupun penjara sehingga 30 tahun, ataupun kedua-duanya.

“Pihak kerajaan seharusnya berpegang kepada konsep keselamatan bawaan (inherent safety) dengan menghentikan atau mengurangkan faktor manusia yang sama ada menyebabkan atau memudaratkan lagi keadaan geologi dan alam sekitar. Perkara ini hanya dapat dicapai dengan penangguhan sementara (moratorium) kepada aktiviti pembalakan serta sebarang aktiviti lain di kawasan sensitif alam sekitar, serta penggubalan Akta 313 tersebut.

“Sekiranya cadangan ini tidak dapat dilaksanakan, kita khuatir kejadian ‘tsunami darat’ yang boleh berlaku saban tahun atau dua tiga kali setahun seluruh Malaysia akan terus menyebabkan kerajaan kerugian puluhan bilion ringgit, dengan jumlah kerugian ini dijangka akan terus meningkat,” jelasnya.

Menurut Shariffa Sabrina, PEKA Malaysia sebelum ini menghantar kertas cadangan menggesa kerajaan meminda Akta Perhutanan 1984 melalui perarakan anjuran pertubuhan itu pada 18 Julai 2019 ke Parlimen, yang turut disertai pelbagai Pertubuhan Bukan Kerajaan dan komuniti Orang Asal.

Antara cadangan ialah supaya pindaan dilakukan terhadap Akta Perhutanan Negara 1984 bertujuan mencegah pengambilan hasil hutan secara haram di kawasan Hutan Simpanan Kekal di seluruh negara.

Sementara itu, Mufti negeri Perlis Prof Madya Datuk Dr Mohd Asri Zainul Abidin dalam temubual dengan BERNAMA Radio baru-baru ini turut menegur pihak terbabit yang dengan sengaja melakukan kerosakan alam sekitar terutamanya aktiviti pembalakan tidak terkawal.

Beliau berkata, pihak yang berkenaan perlu ada rasa bertanggungjawab dan sentiasa koreksi tindakan mereka, kerana alam sekitar ini pada hakikatnya dihuni secara bersama di antara manusia dan makhluk lain.

“Takutlah dengan amaran Allah sepertimana yang disebutkan dalam banyak hadis Nabi Muhammad S.A.W yang menyatakan, sesiapa yang merosakkan tumbuh-tumbuhan yang dapat menjadi teduhan orang ramai ataupun haiwan, maka Allah akan merendahkan atau merendamkan kepalanya dalam neraka.

“Hadis-hadis yang memberikan amaran yang dahsyat sebegini menunjukkan bahawa perbuatan yang dilarang tersebut termasuk al-Kabair iaitu dosa-dosa besar. Golongan yang memotong pokok sehingga manusia hilang tempat tinggal layak menerima laknat manusia dan kelaknatan itu akan menimpa mereka,” tegasnya.

“Maka, perbuatan menebang hutan sehingga membinasakan kehidupan rakyat merupakan jenayah dunia dan akhirat. Tanpa mengira siapa pun pelakunya, samada golongan bawahan atau bangsawan, ahli politik atau ahli peniagaan, mereka akan menemui padah ke atas diri mereka dalam kehidupan dunia dan akhirat kelak,” katanya.

Mohd Asri turut menasihatkan semua mangsa banjir untuk menghadapi ujian yang berat ini dengan penuh kesabaran dan keinsafan kerana pastinya terdapat hikmah yang tersembunyi di sebaliknya.

Beliau yang turut mengulas konsep ujian mengikut perspektif Islam berkata, pada hakikatnya ujian yang menimpa manusia perlulah dianggap sebagai ‘kafarah’, iaitu salah satu cara halus oleh Tuhan untuk mengampunkan dosa-dosa hamba-Nya.

“Perlu kita sedar, ujian atau musibah yang menimpa manusia ini boleh terbahagi kepada dua, iaitu dalam bentuk umum yang menimpa kebanyakan manusia, dan dalam bentuk khusus iaitu ujian yang menimpa seseorang.

“Pada akhirnya, kita perlu melihat sesuatu ujian itu dalam kerangka yang lebih besar iaitu dunia ini adalah tempat persinggahan sementara dan ia sememangnya satu medan penuh ujian. Oleh itu perlulah kita sentiasa bertaubat dan insaf dengan segala dosa-dosa kita serta kembalilah kepada Tuhan dan pegangan agama,” jelasnya. – BERNAMA


Cadangan had usia kenderaan perlu dilihat secara menyeluruh

JOHOR BAHRU, 19 Jun – Cadangan bagi menangani isu kesesakan jalan raya seperti mengehadkan usia kenderaan 10 tahun, perlu dilihat secara menyeluruh memandangkan ia isu yang agak kompleks selain memerlukan pemahaman dan penelitian.

Menteri Pengangkutan Datuk Seri Dr Wee Ka Siong berkata hal ini kerana bagi melaksanakan cadangan itu, negara juga perlu mempunyai sistem jaringan pengangkutan awam yang sempurna.

Beliau berkata ketika ini negara masih dalam proses ke arah untuk menyempurnakan jaringan sistem pengangkutan awam antaranya menerusi pelbagai projek seperti Transit Aliran Massa (MRT).

“Kami terima pandangan, tetapi akhirnya kita kena buat keputusan, apa yang saya hendak maklumkan kepada semua, penyelesaian bukan satu, banyak lagi yang perlu kita lihat.

“Pertama, betul kalau hendak suruh orang jangan pakai kereta, tetapi kita mesti ada jaringan sistem pengangkutan awam yang lebih sempurna, sekarang kita masih dalam proses untuk menyempurnakannya,” kata Wee selepas menyempurnakan pelepasan tren Shuttle Tebrau, di Stesen Johor Bahru Sentral, di sini hari ini.

Beliau berkata demikian ketika diminta mengulas mengenai sekumpulan penyelidik daripada Universiti Kebangsaan Malaysia (UKM) baru-baru ini, yang memberi cadangan agar kenderaan di Malaysia mempunyai had usia tidak lebih 10 tahun dan dilupuskan, bagi menyelesaikan masalah kesesakan jalan raya di ibu kota.

Sementara itu, Wee berkata pendaftaran kenderaan di Malaysia lebih 34 juta dan hanya dua pertiga daripada kira-kira 22 juta sahaja yang masih aktif.

“Kalau kita hendak buat apa juga dasar, saya memang dalam bidang pengangkutan dan saya terima pandangan, kerana kalau setiap negara seperti Singapura, ia kecil dan kena kawal pemilikan kereta, di Malaysia tidak.

“Saya kenal pasti, antaranya ada orang hendak simpan nombor (pendaftaran) kenderaan bapa, maka dia masih guna pakai, barangkali tidak (lagi berada) di atas jalan. Bayangkan kalau kita buang sahaja nombor itu, akan bercelaru sistem kita, kerana cerapan data pendaftaran perlu dibuat lengkap dan tidak datang sebarang masalah,” katanya.


SPR belum mohon jadikan sekolah pusat mengundi PRN Melaka – Radzi

AYER MOLEK 1 Nov – Kementerian Pendidikan Malaysia (KPM) belum menerima permohonan daripada Suruhanjaya Plihan Raya (SPR) untuk menjadikan sekolah sebagai antara lokasi pusat mengundi Pilihan Raya Negeri (PRN) Melaka.

Menteri Kanan Pendidikan, Datuk Dr Mohd Radzi Md Jidin berkata kementeriannya bersedia memberi apa sahaja bantuan termasuk dari segi keperluan logistik membabitkan pilihan raya itu.

“Seperti mana sekolah biasanya digunakan sebagai pusat mengundi sebagaimana dijelaskan sebelum ini apa sahaja bantuan diperlukan SPR dalam konteks kegunaan sekolah sebagai sebahagian logisitik mengundi, insya-Allah kita akan beri sokongan.

“Bagaimanapun, setakat ini belum ada permohonan,” katanya pada sidang media ketika melawat Sekolah Kebangsaan (SK) Ayer Molek, di sini, hari ini.

SPR sebelum ini menetapkan tarikh mengundi bagi PRN Melaka pada 20 Nov, penamaan calon pada 8 Nov manakala undi awal pada 16 Nov ini.

PRN Melaka diadakan susulan pembubaran Dewan Undangan Negeri (DUN) Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Utama Sulaiman Md Ali.


Angka kematian meningkat kepada 11 orang, 23 masih hilang – Saifuddin Nasution

BATANG KALI, 16 Dis – Angka kematian akibat kejadian tanah runtuh di tapak perkhemahan dekat sini, awal pagi tadi kini meningkat kepada 11 orang dan 23 orang lagi masih hilang.

Menteri Dalam Negeri Datuk Seri Saifuddin Nasution Ismail berkata mangsa pertama yang terkorban berjaya dikeluarkan mulai 5.40 pagi tadi sehingga 11 pagi tadi.

“Seramai 363 anggota penyelamat daripada 15 agensi kerajaan kini berusaha keras untuk mencari mangsa yang masih hilang dengan dibantu enam ekor anjing pengesan.

“Saya turut mengarahkan Ketua Polis Negara (Tan Sri Acryl Sani Abdullah Sani) untuk mengerahkan seramai 30 orang anggota Pasukan Gerakan Am Briged Tengah untuk membantu kerja mencari dan menyelamat di sini,” katanya kepada pemberita di lokasi kejadian hari ini.

Dalam pada itu Saifuddin Nasution berkata maklumat mengenai jumlah 94 mangsa yang terlibat diperoleh melalui buku pendaftaran yang disediakan oleh operator tapak perkhemahan berkenaan.

“Angka ini mungkin akan berubah berikutan saya difahamkan ada keluarga yang hadir ke sini hanya mendaftarkan nama ketua keluarga sahaja, tetapi saya berharap angka ini tidak akan berubah,” katanya.

Dalam pada itu Saifuddin Nasution turut mengarahkan Ketua Polis Daerah Hulu Selangor Supt Suffian Abdullah untuk mengeluarkan arahan keselamatan agar semua tapak perkhemahan dan kawasan rekreasi air ditutup sehingga diberitahu kelak.

Sementara itu tinjauan Bernama di lokasi kejadian mendapati pasukan penyelamat menggunakan beberapa jentera berat bagi mengalihkan tanah dan bongkah batu di kawasan runtuhan tanah berkenaan.

Maklumat awal polis menyatakan kira-kira 100 orang dikhuatiri terperangkap selepas tapak perkhemahan mereka terlibat dengan kejadian runtuhan tanah yang dianggarkan setinggi 30 meter, awal pagi tadi.

Ketika ini operasi mencari dan menyelamat mangsa sedang giat dilakukan pasukan penyelamat antaranya melibatkan Unit Anjing Pengesan (K9) dan Unit Bantuan Perkhidmatan Kecemasan (EMRS) dari Balai Bomba dan Penyelamat (BBP) Bukit Sentosa, Ampang, Pandan, Kota Anggerik, Kajang dan Andalas serta Pasukan Khas Taktikal Operasi Penyelamat Malaysia (STORM).


Gaji minimum perlu diperhalusi lagi – Willie

KUCHING, 16 April – Kerajaan diminta memperhalusi lagi pelaksanaan gaji minimum RM1,500 yang berkuat kuasa 1 Mei ini agar perkara itu tidak terlalu membebankan syarikat serta usahawan industri kecil dan sederhana di negara ini.

Timbalan Menteri Perusahaan Perladangan dan Komoditi Datuk Willie Mongin berkata perkara itu perlu dipertimbang termasuk mengambil kira bebanan yang mungkin dihadapi segelintir syarikat atau usahawan terutama yang baharu memulakan perniagaan.

“Saya harap kerajaan dapat memperhalusi pelaksanaan skim gaji minimum ini kerana kita tidak mahu melihat usahawan yang baharu mengembangkan perniagaan dan baharu berjinak-jinak di alam perniagaan terkesan kerana ia mungkin membebankan,” katanya selepas merasmikan pejabat Persatuan Segu Bunuk Penrinssen (PSBP) di Kampung Bunuk, Jalan Puncak Borneo di sini hari ini.

“Jika mereka ada 1,000 pekerja, mereka perlu bayar gaji minimum RM1,500 dan ini amat membebankan kerana bukan sahaja perlu bayar gaji pokok tetapi juga melihat penambahan caruman PERKESO dan KWSP,” katanya.

Willie berkata selain itu, selepas dua tahun berhadapan pandemik COVID-19 dan dalam situasi negara baru membangunkan semula ekonominya, langkah ini akan menambahkan lagi cabaran bagi mereka untuk mematuhi arahan gaji minimum.

Ditanya sama ada pelaksanaan gaji minimum boleh ditangguhkan, beliau berkata perkara itu terpulang kepada keputusan pimpinan tertinggi dan Kabinet kerajaan serta Kementerian Sumber Manusia.

“Secara peribadi, saya mohon supaya mereka pertimbangkan dahulu perkara ini kerana bagi saya, kita hendaklah mengenal pasti apakah masalah pengusaha,” katanya.- BERNAMA


Lesen terbang mungkin ‘penipuan dalam talian’ – JPJ

KOTA BHARU, 1 Feb – Jabatan Pengangkutan Jalan (JPJ) tidak menolak kemungkinan kegiatan menjual ‘lesen terbang’ secara dalam talian mempunyai kaitan dengan sindiket penipuan dalam talian atau ‘scammer’.

Ketua Pengarahnya Datuk Zailani Hashim berkata ia selepas pihaknya melakukan penyamaran serta melakukan pembayaran kepada sindiket berkenaan, namun akhirnya wang itu didapati lesap begitu sahaja.

“Isu lesen terbang ini bukan baharu, apabila ada kes kita akan selesaikan termasuk dengan mengambil inisiatif melakukan penyamaran dan sebagainya. Kita bayar dekat sindiket berkenaan (untuk mengesannya), namun wang itu lesap.

“Kita juga ada melakukan semakan dengan Cyber Security Malaysia (CSM) untuk melihat ‘domain’ bagi mengesan URL terlibat, itu penyelesaian yang kita akan lakukan apabila ia melibatkan penipuan dalam talian,” katanya.

Beliau berkata demikian pada sidang media selepas Ops Penguatkuasaan sempena musim perayaan Tahun Baru Cina 2022 JPJ Kelantan di Terminal Bas Lembah Sireh, di sini malam tadi, yang turut dihadiri oleh Ketua Polis Kelantan Datuk Shafien Mamat.

Zailani berkata JPJ turut berkerjasama dengan Polis Diraja Malaysia (PDRM) dan Suruhanjaya Pencegahan Rasuah Malaysia (SPRM) untuk melakukan pemantauan ke atas tawaran bagi memiliki lesen terbang itu.

“Jabatan kami ingin menegaskan, tidak ada satu situasi pun mana-mana orang di negara kita boleh mendapatkan lesen melalui bayaran kepada pihak-pihak berkenaan. Setakat tahun ini juga, tiada kes membabitkan ‘scammer’ sindiket berkenaan dikesan,” katanya.

Beliau berkata JPJ juga tidak akan berkompromi mahupun melindungi anggotanya yang melakukan sebarang bentuk salah laku, salah guna kuasa dan tidak berintegriti.

“Saya mengalu-alukan siasatan SPRM ke atas anggota saya jika berlaku sebarang bentuk salah laku, salah guna kuasa dan tidak berintegiriti, saya tidak akan melindungi mahupun berkompromi ke atas anggota saya,” katanya.

Sebelum ini media melaporkan, seorang pempengaruh media sosial menerusi satu rakaman video yang dimuat naik di media sosial mendakwa wujud tawaran menerusi media sosial mendapatkan ‘lesen terbang’ atau lesen memandu tanpa perlu mengikut prosedur sah.

Menerusi video berdurasi dua minit enam saat itu, individu berkenaan mendakwa kegiatan itu didalangi sindiket dianggotai pelbagai pihak termasuk pegawai JPJ sendiri.- BERNAMA


Permohonan pengambilan pekerja asing bagi sektor perladangan mulai 28 Jan

PUTRAJAYA, 15 Jan – Permohonan secara dalam talian bagi pengambilan pekerja asing seramai 32,000 orang untuk kuota sektor perladangan secara pengecualian khas, akan dibuka bermula 28 Jan ini, kata Menteri Sumber Manusia Datuk Seri M. Saravanan.

Dalam kenyataan hari ini beliau berkata bagi permohonan pekerja asing sektor-sektor lain yang dibenarkan, termasuk sektor perladangan tanpa pengecualian khas pula akan mula dibuka pada 15 Feb.

Mesyuarat Jemaah Menteri pada 10 Dis lepas, telah bersetuju bagi pengambilan pekerja asing dalam sektor yang dibenarkan untuk penggajian pekerja asing.

Saravanan dalam pada itu turut mengingatkan semua majikan agar mematuhi prosedur operasi standard (SOP) untuk kemasukan pekerja asing yang telah ditetapkan oleh kerajaan.

“Semua pekerja asing ini perlu menjalani tempoh kuarantin selama tujuh hari dan ujian saringan COVID-19 sebanyak dua kali dalam tempoh tersebut, yang akan ditanggung oleh majikan,” katanya.

Beliau berkata pada masa ini, semua pusat kuarantin dan hotel bagi tujuan kuarantin berada di Lembah Klang dengan kapasiti 10,000 orang pada satu-satu masa.

“Dalam hal ini, Kementerian Sumber Manusia mengalu-alukan mana-mana pihak yang berminat menawarkan khidmat sebagai pusat kuarantin atau hotel bagi tujuan kuarantin, dengan mematuhi syarat serta kriteria yang ditetapkan Agensi Pengurusan Bencana Negara dan Jawatankuasa Pengurusan Bencana Negeri,” katanya.- BERNAMA


SSN Seri Kota bawa nama Melaka di Indonesia

BANDARAYA MELAKA 20 Jun – Dua pasukan bola sepak dari Sekolah Sukan Negeri (SSN), Sekolah Menengah Kebangsaan Seri Kota di sini, akan mewakili Melaka ke Kejohanan Garuda International Cup 2.

Beliau berkata, selain Melaka terdapat lima wakil negeri lain yang akan menyertai kejohanan bersama-sama lima negara ASEAN iaitu Indonesia, Filipina, Brunei, Thailand dan Singapura.

Beliau berkata demikian pada sidang media selepas Majlis Penyerahan Bendera Sempena Kejohanan Garuda International Cup 2 2022 di SMK Seri Kota, hari ini.

Sementara itu, bagi pemain SSN SMK Seri Kota Muhammad Syakiran Fara Azual, 16, berkata, dia dan pasukan akan cuba memberikan persembahan terbaik untuk menempatkan diri ke kedudukan terbaik kejohanan.

“Dengan peluang dan kepercayaan diberikan ini, saya dan pasukan akan melakukan yang terbaik dengan latihan yang sudah kami jalani selama ini.

“Bagi kejohanan besar, ini kali kedua saya sertai selepas berada di tingkatan satu. Ketika itu kami ke Vietnam untuk perlawanan persahabatan,” katanya.


Polis rampas dadah bernilai lebih RM10 juta

KUALA LUMPUR, 28 Feb – Polis merampas pelbagai jenis dadah bernilai lebih RM10.3 juta dalam operasi, Op Tapis Khas Siri 2 di 125 kawasan penempatan rancangan Felda dan 222 kawasan Program Perumahan Rakyat Termiskin (PPRT) di seluruh negara.

Pengarah Jabatan Siasatan Jenayah Narkotik (JSJN) Bukit Aman Datuk Ayob Khan Mydin Pitchay berkata dalam operasi selama tiga hari mulai Rabu lepas itu, polis turut menahan 3,668 orang termasuk 116 rakyat asing berusia antara 14 hingga 60 tahun, kata

“Seorang penuntut institut pengajian tinggi awam selain enam pelajar sekolah menengah antara yang ditahan kerana memiliki bekalan dadah dan positif ujian saringan awal,” katanya pada sidang media di Ibu Pejabat Polis Kontinjen Kuala Lumpur, hari ini.

Beliau berkata antara dadah yang dirampas dalam operasi itu adalah heroin seberat 5.79 kilogram (kg); syabu (279.16 kg); ketamin (29.8kg); ganja (1.03kg); pil erimin 5 (1.5kg); pil yaba (1.68kg); ekstasi (545.70 gram); serbuk ekstasi (71.20 gram); daun ketum (455.5kg); pil psikotropik (204.24gm); air ketum 269.05 liter; satu batang pokok ganja; dan 14.55 liter ubat batuk.

Beliau berkata mereka yang ditahan disiasat di bawah Akta Dadah Berbahaya (ADB) 1952,Akta Racun 1952 serta ADB Langkah-langkah Pencegahan Khas (LLPK) 1985 dan Seksyen 3(1) Akta Penagih Dadah (Rawatan dan Pemulihan) 1983.

Ayob Khan berkata dalam serbuan di Jerantut, Pahang polis merampas sepucuk pistol tiruan, manakala selaras senapang berserta 17 butir peluru dirampas dalam serbuan di Selama, Perak dan selaras senapang patah dan senapang angin serta 18 butir peluru pula dirampas di Lawas, Sarawak.

Selain itu, JSJN turut menyita pelbagai aset yang dianggarkan bernilai lebih RM1 juta melibatkan wang tunai lebih RM159,000; barangan kemas bernilai lebih RM18,000; 22 kereta bernilai lebih RM553,000; 52 motosikal bernilai lebih RM276,000, selain sebuah topi keledar jenama Shoei bernilai RM700.

Sementara itu, mengulas mengenai penemuan kes berkaitan dadah di kawasan-kawasan Felda dan PPRT menerusi operasi khas itu, Ayob Khan berkata ia bukanlah sesuatu yang baharu dan tidak melibatkan semua kawasan berkenaan.- BERNAMA


De Paula ikrar ‘senyapkan’ pengkritiknya semasa menentang Vietnam

KUALA LUMPUR 9 Jun – Penyerang naturalisasi negara Guilherme De Paula mengakui bertanggungjawab sepenuhnya terhadap prestasi tidak memuaskan beliau semasa menentang Emiriah Arab Bersatu (UAE) yang menyaksikannya menjadi bahan bualan peminat Harimau Malaya yang marah dengan keputusan perlawanan itu.

Skuad negara di bawah bimbingan Tan Cheng Hoe tersungkur 0-4 di tangan UAE dalam perlawanan Kumpulan G saingan Kelayakan Piala Dunia 2022/Piala Asia 2023 di Zabeel Stadium, Dubai pada Jumaat lalu.

Pemain kelahiran Brazil berusia 34 tahun itu berkata beliau sedar akan harapan tinggi peminat bola sepak tanah air yang mahu melihat kehadiran pemain naturalisasi memberikan impak positif kepada prestasi pasukan.

De Paula yang dihujani kritikan termasuk desakan agar beliau diketepikan pada pertembungan dengan Vietnam Jumaat ini, bagaimanapun menegaskan komitmennya untuk membantu skuad kebangsaan tetap membara.

“Saya bangga menyarung jersi Malaysia, saya sayangkan negara ini dan rakyatnya, namun harapan mereka sangat tinggi. Sesetengah daripada mereka berhak mengkritik saya, manakala yang lain pula tidak. Saya tetap bersemangat tinggi dan tidak memikirkan apa yang telah berlalu,” katanya.

“Saya tidak tahu apa yang mereka mahu lihat, pasukan ada statistik saya, mereka tahu prestasi saya dalam perlawanan. Mereka (peminat) boleh mengkritik saya sepanjang tahun kalau mereka mahu, saya tidak ada masalah. Saya tahu kemampuan saya dan apa yang boleh saya berikan di atas padang,” katanya pada sidang media secara maya selepas sesi latihan di Dubai hari ini.

De Paula secara rasmi menjadi pemain naturalisasi ketiga negara pada Mac lalu, menyusuli Mohamadou Sumareh dan Liridon Krasniqi yang turut disenaraikan dalam skuad semasa Cheng Hoe.

Bagaimanapun, skuad Harimau Malaya dikritik hebat oleh peminat berikutan persembahan hambar ketika kalah 0-4 kepada UAE, dengan De Paula menjadi sasaran utama rasa tidak puas hati peminat selepas penyerang pasukan Johor Darul Ta’zim itu gagal menyerlah.

Malaysia akan meneruskan baki perlawanan pusingan kedua menentang Vietnam di Al Maktoum Stadium, Dubai sebelum menamatkan kempen mereka dalam Kumpulan G bertemu Thailand pada 15 Jun, juga di stadium sama.

Skuad kebangsaan tidak mempunyai pilihan selain menang ke atas Vietnam dan Thailand untuk muncul sebagai antara dua pasukan terbaik peringkat kumpulan, bagi mencerahkan peluang layak secara automatik ke final Piala Asia 2023.

“Kami tahu apa yang perlu kami lakukan, keputusan (perlawanan) ini amat penting bagi kami. Vietnam merupakan pasukan yang bagus dan mereka bermain dengan baik dalam perlawanan terdahulu. Namun kami sangat yakin dapat menjalankan tanggungjawab kami untuk menggembirakan peminat,” katanya.

De Paula berkata pasukan kebangsaan yang merupakan gabungan pemain muda dan berpengalaman, sentiasa bekerja keras semasa sesi latihan bagi membaiki kelemahan.

Selepas enam perlawanan, Vietnam mendahului kumpulan dengan 14 mata, diikuti UAE (12 mata), Thailand (9 mata) dan Malaysia, juga dengan sembilan mata, sementara Indonesia di tempat terakhir dengan hanya satu mata.

Berdasarkan rekod sebelum ini, skuad kebangsaan bimbingan Cheng Hoe ini hanya mencatatkan satu keputusan seri dan kalah tiga perlawanan dalam empat pertemuan terakhir menentang Vietnam, dengan Malaysia tewas 0-1 pada aksi pusingan pertama kempen itu di Hanoi pada Oktober 2019.


MTA dan YUHA kumpul bantuan pasca banjir bernilai RM20,000

AYER KEROH 23 Jan. – Misi Bantuan Kemanusiaan Mangsa Banjir dan Pasca Covid yang dianjurkan Persatuan Pelancongan Negeri Melaka (MTA) bersama Yayasan Ukhuwah Harmoni (YUHA) berjaya mengumpulkan sumbangan bernilai RM20,000.

Presiden MTA, Madeline Kuah Wey Lee berkata, sumbangan berupa wang tunai dan barangan keperluan asas itu dikumpulkan sejak Selasa lalu dan mendapat perhatian serta kerjasama daripada pelbagai agensi kerajaan negeri dan badan korporat.

Antara penyumbang misi bantuan berkenaan termasuk Menara Taming Sari, Pusat Perubatan Mahkota, Ukhuwah Travel and Tours, Perbadanan Pembangunan Sungai dan Pantai Melaka (PSPM) dan Hotel MITC.

“Kita berjaya mengumpulkan wang tunai dan barang keperluan asas bernilai RM20,000 dan bantuan itu akan diserahkan di pusat pengumpulan bantuan di Pekan, Pahang esok (hari ini),” katanya ketika dihubungi, semalam.

Mengulas lanjut, Madeline berkata pihaknya sebelum ini menunggu kelulusan daripada pihak polis dan Majlis Keselamatan Negara (MKN) Melaka untuk merentas negeri ke Pahang.


Fadillah mula tugas rasmi sebagai Menteri Perladangan dan Komoditi

PUTRAJAYA, 5 Dis – Menteri Perladangan dan Komoditi Datuk Seri Fadillah Yusof memulakan tugas rasminya di kementerian itu dengan mengimbas kad perakam waktu tepat pada 8.30 pagi di sini, hari ini.

Ketibaan Fadillah yang juga Timbalan Perdana Menteri disambut oleh Timbalan Ketua Setiausaha Mad Zaidi Mohd Karli, Setiausaha Bahagian Kanan (SUBK) Bahagian Perancangan Strategik dan Antarabangsa (PSA) Pubadi Govindasamy, Ketua Komunikasi Korporat Nor Ratna Sridewi Mokhtar serta pegawai dan kakitangan kementerian itu.

Sejurus selepas mengimbas kad perakam waktu, beliau dibawa ke pejabatnya untuk menghadiri satu sesi taklimat mengenai kementerian itu bersama ketua-ketua jabatan.

Seterusnya, beliau menghadiri mesyuarat khas Kabinet yang dipengerusikan Perdana Menteri Datuk Seri Anwar Ibrahim di Bangunan Perdana Putra pada 10 pagi.

Ahli Parlimen Petra Jaya itu ialah seorang daripada dua Timbalan Perdana Menteri dalam Kabinet Kerajaan Perpaduan selain Pengerusi Barisan Nasional (BN) Datuk Seri Dr Ahmad Zahid Hamidi yang diumumkan Perdana Menteri pada Jumaat lepas.


DUN Paya Rumput: 126 mangsa banjir, kebakaran terima saguhati

PAYA RUMPUT 9 Ogos – 128 mangsa banjir dan kebakaran dalam Dewan Undangan Negeri (DUN) Paya Rumput menerima sumbangan saguhati daripada pihak Japerun.

Ahli Dewan Undangan Negeri (ADUN) Paya Rumput Datuk Rais Yasin berkata, daripada jumlah itu 126 penerima adalah dalam kalangan mangsa banjir manakala dua lagi membabitkan kes kebakaran rumah.

Katanya, penerima adalah penduduk sekitar Taman Rambai Utama, Batu 7 Tanjung Minyak, Kampung Bukit Datok A, Taman Rambai Jaya dan Kampung Sungai Air Hitam A.

“Japerun Paya Rumput sentiasa peka dan prihatin terhadap nasib mangsa berkenaan, kami cakna dengan kesukaran terpaksa mereka tempuhi,” katanya menerusi perkongsian di Facebook rasminya 4 Ogos lalu.


Rumah Terbuka Aidilfitri Melaka lebih mega, menarik tahun depan – KM

AYER KEROH 29 April – Penganjuran Rumah Terbuka Aidilfitri Kerajaan Negeri Melaka tahun depan akan lebih besar dan menarik, kata Ketua Menteri Datuk Seri Ab Rauf Yusoh.

“Insya-Allah, tunggu sahaja tahun depan. Bersama-samalah kita membina kejayaan Melaka dan saya perlukan sokongan semua rakyat Melaka agar kita dapat meraikan kemeriahan sambutan hari raya tahun depan,” katanya.

Beliau berkata demikian pada sidang media selepas menghadiri Majlis Rumah Terbuka Aidilfitri Kerajaan Negeri Melaka di Pusat Dagangan Antarabangsa Melaka (MITC), di sini, hari ini.

Majlis itu turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam dan isteri Toh Puan Datuk Wira Asmah Abd Rahman.

Hadir sama, Setiausaha Kerajaan Negeri Datuk Wira Zaidi Johari; Speaker Dewan Undangan Negeri Datuk Wira Ibrahim Durum, barisan Exco Kerajaan Negeri dan Ahli-ahli Dewan Undangan Negeri (Adun).

Mengulas mengenai sambutan tahun ini, Ab Rauf berkata, dianggarkan lebih 20,000 pengunjung hadir pada rumah terbuka yang diadakan bermula jam 10 pagi hingga 3 petang itu.

Menariknya, beliau berkata, sambutan itu turut mencerminkan semangat Kerajaan Perpaduan apabila ia dihadiri rakyat daripada pelbagai lapisan umur, latar belakang, agama dan bangsa.

“Saya amat berbangga dan teruja kerana dalam sebuah Kerajaan Perpaduan yang dibina di Melaka, kita dapat meraikan bersama rakyat daripada pelbagai kaum dan bangsa.


KL City FC sedang mendahului Melaka United

PASUKAN Kuala Lumpur (KL) City FC mendahului jaringan 0-1 selepas pemain tengahnya Partiban K Janasekaran mudah menolak bole ke gawang gol Melaka United FC, menewaskan penjaga gol Khairul Fahmi Che Mat pada minit ke-14.


Riau-Lingga’s Rushdiah Club: Print Culture and Malay Enlightenment

THE Riau islands, especially Pulau Penyengat, the seat of the Johore-Riau kingdom until the 1800s, played a leading role as the vanguard of tradition and culture through writing and printing. It was the geographical quintessence of the origins of Malay print culture. Riau produced Raja Ali Haji (1808 – 1873), a Pulau Penyengat royalty, and a distinguished Malay scholar.

To many, the history of Riau-Lingga is obscured by many events and episodes. Culturally and historically it is far removed from Malaysia. It has become part of Indonesia. Riau was earlier within the Melaka Sultanate until 151. In 1528 it came under the rule of the Riau-Johor Sultanate. Then 1824 separated it from Johore, Pahang and Singapura, thus severing Malaysia’s intellectual landscape, historically and geographically.

The discourse on Malay intellectual traditions in Malaysia have disregarded the history of Malay societies in the proximities. We subscribe to arbitrary political boundaries, which in turn create traditions to develop a life of their own, dictated by the nationalism of nation states.

A 2012 dissertation in history and civilization titled The Role of the Rushdiah Club in the Cultural Transformation of Malay Societies during the Late 19th to Early 20th Century by Wiwin Oktasar traced what was described as an enigmatic literati-publisher of the Riau-Lingga Sultanate. The author investigated the print-centred activities of the Rushdiah Club at the end of the 19th century Riau-Lingga.

Their works revealed the printed form, rather than the manuscript. Pulau Penyengat was an early, if not the earliest centre for Malay printing.  The printing presses there were used by the intelligentsia and scholars. They were aware of the power of print. The rationale behind the establishment of the Club can be traced to the political circumstances in Riau-Lingga under Dutch dominance; and meddling into local affairs.

The Rushdiah Club manifested colonial resistance in the late 1800s. Oktasari  argued that it could  have resonated from ulama Shaykh Ahmad al-Fatani’s Jami’iyah al-Fathaniyyah in Mekah founded in 1873. Al-Fatani’s disciples were Raja Ali Kelana and Raja Khalid Hitam.  Another view held its origins to be from members of the Ahli Musywarah (consultative council) of the Riau-Lingga Sultanate. To accommodate ideas and literary activities of its members comprising scholars and ulama, the Sultan provided them with a library and printing facilities. Some have argued that the Club probably existed later between 1895 and 1905.

The organization was described through various nomenclatures – apart from Rushdiah Club, there was Rusydiah Club, Rusydiah Klab, Kelab Rusydiah and Persekutuan Rusydiah. Using its formal representation in Rushdiyyah Klāb in the Jawi script, one finds the combination of Islam and the West. ‘Rushdiah’ comes from the Arabic rashada meaning to get the guidance or right path, or from al-rushd meaning reason, mind, or the ability to know ‘the right way’, or from al-rashīd, an intellectual, scholar or thinker. ‘Club’ was either derived from English or Dutch, which carries the meaning of society or organization.

Central to the Club is the printing press. Under the club’s management there were two categories of activities using the printing press, one called the Matba’at al-Riyawwiyah (literally, Riau Printers) and the other Matba’at al-Ahmadiyyah (Ahmadiyyah Printers/or press). The latter, used for non-state publications was for public consumption. The Riau Pulau Pinang connection was seen in The Jelutong Press in Pulau Pinang. Then there was the al-Imam Printing Company Ltd in Singapura. Both radiated from the Ahmadiah Press, where the Matba’at later came to known. The Press was located at no. 101 Sultan Road, Singapura.

Among its publications were a total of 198 books on various subjects. Notably, the club created the synthesis of writer-printer, writer-publisher, writer-book seller, and writer-printer. In many cases, authors prepared their own manuscripts and printed them using the club’s printing machines. According to Hafiz Zakaria and Wiwin Oktasari in “From Riau to Singapore: A Content Analysis of the Rushdiah Clubs’s Major Published Writing (ca. 1890-1950)” in Umran (2017), from 1893 through the 1950’s the people in Riau were keen to send their manuscripts to be printed to reach a broader audience. The writers, translators and editors comprising a diverse group of Malay Archipelago ethnicities. Apart  from the Riau Malays themselves,  there were those from Pattani, Acheh and Minangkabau. There were also Arabs and Banjarese.  Syairs and hikayats, usually written by scribes, compilers, or translators, were among those being printed.

Among the writers were Muhammad Said Haji Sulaiman, Muhammad Tahir Jalaluddin, Raja Ali Kelana, Raja Ali Haji, Sayyid Shaykh al-Hadi, and Tuan Husein Kedah al-Banjari. Some like Muhammad Said was active in the Pakatan Bahasa Melayu Persuratan Buku-buku Diraja Johor. He wrote 20 books, while 15 others was under the Pakatan Bahasa Melayu organization. The subjects were mainly Malay linguistics and grammar.

And Sayyid Shaykh al-Hadi of Al-Imam fame with 15 of his works either published by Ahmadiah or  his own Jelutong Press.  He was known as a reformist, the iconic Kaum Muda at that time.

Of interest are works in history, politics, law, medicine and science.. The Kitab Hadiah Kebangsaan published in 1933 was based on Muhammad Abduh’s writings. There were also the writings of Pandita Za’ba  titled “Kemiskinan Orang-Orang Melayu” (The Poverty of the Malays) and “Jalan Keselamatan bagi Orang-Orang Melayu” (The Salvation of the Malays). The year 1906 saw Matahari Memancar (The Rising Sun), on the history of the Japanese people.

Four periodicals were printed under the Rushdiah Club’s presses. These are the monthy Mutiara, and Al-Imam, Al-Ikhwan and Saudara – reformist and progressive in nature. Works published by the Rushdiah Club have an audience beyond Riau-Lingga, through a network of madrasahs, schools and  a literate Malay public. And the world of the syair and the hikayat continued in print, radiating enlightenment across the Malay Archipelago.


Tiada kes kematian akibat vaksin

Menurutnya, bagi memastikan rakyat mendapat maklumat yang betul dan sahih, pihaknya akan mengeluarkan data-data berkaitan kesan sampingan selepas imunisasi (AEFI) secara terus kepada rakyat bermula minggu hadapan.

“Tetapi untuk melegakan hati rakyat, kita akan mengeluarkan data-data AEFI bermula minggu depan untuk memberikan maklumat lebih terbuka dan telus,” katanya dalam sidang media mengenai perkembangan COVID-19 hari ini.

Jelas Khairy, pihaknya telah melaksanakan pemantauan rapi terhadap kes-kes AEFI bagi memastikan vaksin yang diberi adalah selamat dan tidak ada kes kemudaratan.

Beliau berkata, daripada 34.46 juta dos vaksin yang diberikan sejak bermula Program Imunisasi COVID-19 Kebangsaan sehingga 30 Ogos lalu, hanya 0.04 peratus bagi setiap 1,000 dos diklasifikasikan sebagai kes AEFI yang serius.


Pandemik COVID-19 masa terbaik buang tabiat buruk merokok

GILBERT (bukan nama sebenar) mula merokok ketika berusia 17 tahun dan pada awal usia 20an, dia dapati tabiat buruk ini sukar untuk ditinggalkan.

Hanya pada usia 35 tahun, dia berjaya melepaskan diri daripada belenggu merokok. Itu pun ketika berlaku pandemik COVID-19 kerana dia tahu merokok akan hanya meningkatkan rasa cemas dan takut menghadapi komplikasi jika dijangkiti koronavirus maut itu.

“Saya lihat banyak kes orang sihat yang dijangkiti COVID-19 dan berakhir di ICU. Mereka bukan perokok tetapi kes mereka sudah sampai ke tahap empat dan lima.

“Ketika itu saya sedar merokok boleh menjejaskan sistem pernafasan dan sekiranya saya meneruskan tabiat buruk saya, saya akan hanya membahayakan kesihatan saya, daripada seorang yang amat sihat, saya boleh terlantar sakit teruk,” beliau memberitahu Bernama.

Kajian yang dibuat oleh Kementerian Kesihatan Malaysia (KKM) dengan Institut Kesihatan Negara (NIH), Universiti Islam Antarabangsa Malaysia (UIAM) dan Universiti Putra Malaysia (UPM) ke atas 5,889 kes COVID-19 di seluruh negara dari 1 Februari hingga 31 Mei 2020, mendapati 791 orang daripada jumlah itu adalah perokok.

Hasil penyelidikan itu juga mendapati 19.2 peratus perokok yang dijangkiti COVID-19 berhadapan dengan jangkitan buah pinggang dalam lingkungan tiga tahap iaitu tanpa bantuan pernafasan (112 kes), dengan bantuan pernafasan (35 kes dan kritikal (13 kes).

Menurut Perunding Paru-Paru Pusat Pakar Swasta Universiti Teknologi Mara (UiTM), Prof Dr Mohammed Fauzi Abdul Rani, merokok meningkatkan risiko dijangkiti COVID-19 menerusi mulut ketika menghisap rokok atau menggunakan produk tembakau.

“Perokok tembakau seperti rokok, paip air, cerut dan e-rokok mungkin lebih mudah dijangkiti COVID-19 kerana rokok melibatkan sentuhan jari (kemungkinan rokok yang tercemar) dengan bibir, kesemua ini meningkatkan transmisi virus dari tangan ke mulut.

“Menghisap paip air atau shisha atau hookah, lazimnya melibatkan perkongsian hos menyedut yang memudahkan transmisi COVID-19, ” beliau memberitahu Bernama baru-baru ini.

“Kesan COVID-19 boleh menjadi teruk untuk mereka yang menggunakan tembakau. Sekiranya perokok dijangkiti COVID-19, mereka berhadapan dengan risiko lebih tinggi untuk jangkitan teruk kerana kesihatan paru-paru mereka sudah terjejas kerana merokok.

Pengarah Perubatan, Pertubuhan Tindakan Wanita Malaysia bagi Kawalan Tembakau dan Kesihatan (MyWATCH), Dr Zarihah Mohd Zain berkata perokok mungkin menghadapi beberapa masalah kesihatan yang serius, termasuk risiko tinggi darah beku dan sistem imun yang lemah.

“Merokok bukan sahaja meningkatkan risiko kanser tetapi juga meningkatkan risiko banyak penyakit kardiovaskular seperti serangan jantung, strok dan mandul (untuk lelaki).

“Tambahan, akibat menyedut asap, paru-paru juga boleh rosak, boleh menyebabkan penyakit kronik sistem pernafasan (COPD) dan pneumonia, di samping memburukkan penyakit pernafasan, termasuk asma, bronkitis dan selsema, ” katanya.

Menurut beliau lagi, perokok mendapat gejala teruk apabila dijangkiti COVID-19 dan dalam kebanyakan kes, menghadapi kesan jangka panjang seperti sesak nafas.

“Semasa pandemik, akses untuk mendapatkan rokok terhad akibat Perintah Kawalan Pergerakan kerana operasi kedai yang terhad. Ini boleh membantu perokok membuang tabiat merokok, ” katanya.

Menurut Dr Fauzi, jika perokok yang positif COVID-19 merokok di tempat awam, orang yang sihat yang menyedut asap rokok yang dihembus keluar oleh perokok berkenaan, berkemungkinan besar dijangkiti.

“Jika berada dalam lingkungan perokok yang dijangkiti COVID-19, penjarakan fizikal satu meter tidak mencukupi kerana titisan air liur boleh berada lebih lama dalam udara dan bergerak lebih jauh bersama asap rokok untuk menjangkiti mereka yang ada dalam lingkungan perokok.

Merokok juga boleh menjejaskan kemampuan tubuh menghasilkan antibodi melawan COVID-19 sewaktu menerima vaksinasi akibat kesan negatif asap rokok ke atas sesetengah sel yang menghasilkan antibodi.

“Merokok juga menyebabkan mudah berlaku darah beku dan untuk itu, inilah masa terbaik untuk perokok berhenti merokok dan berhenti menyalahkan risiko untuk ini berlaku kerana vaksinasi, ” ulangnya lagi.

Sementara itu, pensyarah Amalan Farmasi, Universiti Perubatan Antarabangsa (IMU), Dr Chong Chin Pin berkata risiko mendapat darah beku akibat merokok adalah tinggi, iaitu kira-kira 2,500 kali tinggi risikonya daripada mendapatkan vaksin COVID-19.

“Setakat ini, ada kajian yang menunjukkan perokok menghasilkan sedikit sahaja antibodi selepas menerima vaksinasi COVID-19. Meskipun data mengenai kesan merokok ke atas vaksin COVID-19 adalah terhad, kita boleh melihat bukti saintifik kesan merokok ke atas penyakit lain.

“Ambil vaksin influenza sebagai contoh. Kajian membandingkan perokok dan bukan perokok yang menerima vaksin influenza. Keberkesanan vaksinasi untuk menghalang mereka yang merokok dimasukkan ke hospital adalah 18 peratus lebih rendah berbanding bukan perokok. Antibodi selsema perokok merosot lebih pantas, ” katanya.

“Jangan lupa, perokok juga terdedah kepada risiko jangkitan COVID-19 yang lebih tinggi. Saya ingin menasihatkan eloklah berhenti merokok untuk mengurangkan risiko jangkitan dan mampu mengekalkan keberkesanan vaksin, ” kata beliau yang juga ahli jawatankuasa, Bahagian Penyokongan Imunisasi, Persatuan Ahli Farmasi Malaysia (MPS).


PM tunai impian ‘wartawan cilik’

ALOR SETAR, 6 Feb – Impian ‘wartawan cilik’ Muhammad Haziq Mohd Asyraf dari Bukit Selambau, Sungai Petani yang ingin bertemu dan menemu ramah Perdana Menteri menjadi kenyataan hari ini.

Kanak-Kanak berusia 12 tahun itu dipertemukan dengan Datuk Seri Ismail Sabri Yaakob di sebuah hotel di sini dan diberi kesempatan menemu ramah pemimpin nombor satu negara berkenaan.

Dalam sesi temu ramah itu, Muhammad Haziq bertanyakan beberapa soalan kepada Perdana Menteri berkaitan makanan kegemaran, rutin harian dan sama ada beliau mengenali juadah kampung.

Perdana Menteri turut ditanya mengenai perancangannya jika diberi peluang menerajui negara 10 tahun lagi dan Ismail Sabri menjawab beliau berharap dapat menghapuskan kemiskinan serta miskin tegar menjelang 2025.

“Yang pertamanya kita beri fokus untuk menjadikan ekonomi kita negara berpendapatan tinggi, yang keduanya supaya kita boleh bantu masyarakat luar bandar, kita dapat hapuskan kemiskinan supaya tidak ada lagi orang miskin, miskin tegar, kita nak hapuskan dalam tahun 2025 nanti.

“Negara kita pun ke arah neutral karbon supaya tidak ada lagi kalau kita tengok kilang-kilang, asap dan sebagainya, jadi nak jadikan negara kita neutral karbon. Ini semua perancangan masa depan untuk rakyat seperti Haziq,” katanya.

Selepas sesi temu ramah itu, Muhammad Haziq yang ditemani ibunya Nur Shakilla Zainol, 33, dan beberapa ahli keluarga lain memberitahu Bernama bahawa dia amat berbesar hati dapat berjumpa serta menemu ramah Perdana Menteri.

Ismail Sabri berada di Kedah untuk menghadiri Mesyuarat Majlis Pihak Berkuasa Pelaksanaan Koridor Utara dan merasmikan projek Kedah Rubber City di Kuala Nerang esok.

Muhammad Haziq sebelum ini meraih perhatian warganet dan menjadi popular selepas videonya yang melaporkan tentang penemuan seekor ular sawa di sebuah pasar awam di Bukit Selambau, Sungai Petani tular.

Muhammad Haziq juga dihadiahkan sebuah tablet oleh Menteri Komunikasi dan Multimedia Tan Sri Annuar Musa selain menerima sumbangan persekolahan daripada pelbagai pihak termasuk agensi kerajaan serta individu. – BERNAMA


Kabinet akan putuskan sama ada jemaah dibenarkan tunai haji

KOTA BHARU 29 Mei – Satu mesyuarat Kabinet bakal diadakan dalam tempoh terdekat untuk memutuskan sama ada kerajaan akan meneruskan penghantaran jemaah haji tahun ini, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata pihaknya turut difahamkan sudah ada beberapa negara yang telah memutuskan untuk tidak menghantar jemaah menunaikan haji pada tahun ini.

Beliau berkata demikian kepada pemberita selepas menghadiri penyerahan barangan keperluan makanan sumbangan Yayasan Pembangunan Ekonomi Islam Malaysia (YaPEIM) Kelantan kepada penduduk Kampung Pauh Lima, di sini hari ini.

Ahmad Marzuk berkata berdasarkan maklumat, kerajaan Arab Saudi membenarkan hanya 60,000 jemaah haji tahun ini iaitu 45,000 jemaah dari seluruh dunia dan 15,000 jemaah dari negara itu sendiri.

“Malaysia juga mendapat ruang tertentu tetapi kita belum mendapatkan lagi keputusan jelas (jumlah sebenar kuota jemaah) daripada kerajaan Arab Saudi. Kita jangkakan dalam masa terdekat ini jumlah itu bakal diperoleh,” katanya.

Sementara itu, mengulas mengenai vaksin jenis Sinovac yang tidak diterima pakai oleh Arab Saudi, Ahmad Marzuk yang juga Ahli Parlimen Pengkalan Chepa berkata, kerajaan akur sekiranya peraturan itu ditetapkan negara tersebut.

“Soal itu sebenarnya tidak berbangkit kerana sudah ramai rakyat negara ini yang mengambil vaksin Pfizer-BioNtech dan vaksin jenis itu diiktiraf oleh Arab Saudi,” katanya.


Plus jangka pergerakan dua juta kenderaan pada Tahun Baharu Cina

AYER KEROH 13 Januari – Plus Malaysia Berhad (Plus) menjangkakan aliran trafik di lebuh raya miliknya akan mencecah kepada dua juta kenderaan sepanjang musim cuti sambutan perayaan Tahun Baharu Cina nanti.

Pengerusinya, Datuk Mohamad Nasir Ab Latif berkata, jangkaan itu adalah bagi tempoh 19 hingga 24 Januari ini berikutan orang ramai mengambil peluang untuk pulang ke kampung atau bercuti.

“Dijangka peningkatan jumlah kenderaan adalah sebanyak 20 peratus berbanding hari biasa,” katanya ketika berucap pada Majlis Pelancaran Op Selamat 19 di Kawasan Rehat dan Rawat (R&R) Restoran Jejantas Ayer Keroh, di sini, hari ini.

Majlis berkenaan disempurnakan Timbalan Ketua Polis Negara, Tan Sri Razarudin Husain dan hadir sama Pengarah Jabatan Siasatan dan Penguatkuasaan Trafik (JSPT) Bukit Aman, Datuk Seri Mat Kasim Karim.

Mengulas lanjut, Mohamad Nasir berkata bagi menguruskan peningkatan trafik pihaknya mengeluarkan jadual Cadangan Waktu Perjalanan (TTA) sebagai panduan kepada pengguna jalan raya untuk merancang perjalanan mereka.

“Selain mengeluarkan jadual TTA, kami juga menghentikan sementara semua kerja penyelenggaraan jalan yang memerlukan penutupan lorong bermula 20 hingga 25 Januari. Biarlah semua lorong boleh digunakan untuk melancarkan trafik.

“Pada masa sama, Plus turut menggunakan semua saluran komunikasi termasuk platform media sosial untuk membuat hebahan maklumat trafik terkini kepada orang ramai,” katanya.

Beliau menyarankan orang ramai melayari Twitter PLUSTrafik untuk mendapatkan maklumat terkini keadaan lalu lintas selain panduan maklumat dipaparkan papan tanda elektronik di sepanjang lebuh raya.

Selain itu pengguna juga digalakkan untuk menggunakan aplikasi Plus dan aplikasi lain seperti Waze dan Google Map untuk merancang perjalanan ke destinasi masing-masing.

“Boleh juga berkomunikasi dengan PUTRI Chatbot Plus yang beroperasi 24 jam bagi mengetahui maklumat terkini lebuh raya termasuk semakan kadar bayaran tol,” katanya.


Sidang DUN: Kadar bantuan mangsa bencana dinaikkan

SERI NEGERI 12 Disember – Nasib rakyat yang ditimpa bencana terus diberi perhatian apabila Kerajaan Negeri bersetuju menaikkan kadar bantuan demi meringankan beban mereka.

Ketua Menteri, Datuk Seri Utama Sulaiman Md Ali berkata, bantuan itu khusus buat mangsa banjir, ribut dan kebakaran di negeri ini.

“Kerajaan negeri akan menaikkan kadar sumbangan buat mangsa banjir daripada RM200 kepada RM300 bagi yang mengalami kerosakan sebahagian, manakala RM500 kepada RM700 buat kerosakan keseluruhan.

Beliau berkata demikian ketika membentangkan Rang Undang-Undang Enakmen Perbekalan (2023) 2022 pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas, di Dewan Persidangan DUN, di sini, hari ini.

Dalam mengurangkan risiko banjir di negeri ini, Sulaiman turut mencadangkan beberapa penyelesaian misalnya Projek Rancangan Tebatan Banjir (RTB) Sungai Durian Tunggal, Sungai Baru, Lubok Cina Fasa 2, Asahan dan Sungai Melaka Fasa 2.

“Kerajaan negeri juga memohon pertimbangan kerajaan persekutuan untuk meneruskan pelaksanaan inisiatif Kajian Pelan Induk Saliran Mesra Alam (PISMA) dengan kerjasama beberapa agensi bernilai RM8.4 Juta,” katanya.


3 lelaki dipenjara lapan bulan, denda RM1,000 cederakan guru tahfiz

Majistret Siti Aisyah Ahmad juga memerintahkan Wan Haris Wan Ismail, 38, dan Azraen Che Mat Noor, 43, kedua-duanya bekerja sebagai jurukimpal serta buruh Zulkifli Mohd Nasir, 27, menjelaskan denda RM1,000 atau penjara enam bulan, jika gagal berbuat demikian.

Semua mereka yang beralamat di Jerantut dekat sini mengaku bersalah mencederakan Muhammad Zulhafiz Mohd Rasid, 26, pada 5.10 petang, 11 Ogos lepas di surau Pusat Tahfiz Darul Fikri Al-Mahmudiah di sini.

Pertuduhan dibuat mengikut Seksyen 323 Kanun Keseksaan yang memperuntukkan hukuman penjara sehingga setahun atau dengan denda maksimum RM2,000 atau kedua-dunya, jika sabit kesalahan.

Berdasarkan fakta kes, semua tertuduh didakwa memukul Muhammad Zulhafiz selepas menceroboh pusat tahfiz itu, menyebabkan mangsa mengalami cedera di mata kanan sehingga perlu dijahit.

Pada prosiding itu, peguam Fariha Nuzuruhan merayu mahkamah hanya menjatuhkan hukuman denda paling minimum atas alasan semua tertuduh berpendapatan sekitar RM1,500 dan RM2,000, menanggung keluarga serta telah insaf dengan perbuatan mereka.

Bagaimanapun, Pengarah Pendakwaan Pahang Abdul Ghafar Ab Latif memohon hukuman penjara sebagai pengajaran kepada tertuduh dan masyarakat awam supaya tidak bertindak sewenang-wenangnya dan menghormati institusi pendidikan serta tenaga pengajar.

“Kes ini juga telah tular sehingga menimbulkan kemarahan masyarakat. Tertuduh bertiga telah memukul seorang tenaga pengajar dan mangsa tidak melawan, sebaliknya membiarkan dirinya dipukul beberapa kali selain kecederaan itu meninggalkan parut kekal,” katanya.

Di mahkamah sama, semua tertuduh bersama dua lagi Mohd Amirul Afif Che Mat Noor, 29, dan Rizuwan Hazmi, 47, kedua-duanya bekerja kampung, mengaku bersalah atas tuduhan menceroboh pusat tahfiz itu dengan menaiki sebuah kenderaan pacuan empat roda Suzuki Dmax pada masa dan hari yang sama.

Bagi kesalahan itu, mereka didakwa mengikut Seksyen 448 Kanun Keseksaan yang memperuntukkan hukuman penjara maksimum tiga tahun atau dengan denda sehingga RM5,000 atau kedua-duanya, jika sabit kesalahan.

Timbalan Pendakwa Raya Rif’ah ‘Izzati Abdul Mutalif pada prosiding itu memohon hukuman yang dapat menunjukkan keseriusan kesalahan dilakukan tertuduh sehingga menyebabkan trauma terhadap pelajar pusat tahfiz itu.


Pelabuhan Malaysia tersenarai antara pelabuhan paling efisien semasa pandemik

KUALA LUMPUR 14 Okt. – Malaysia masih mengekalkan kedudukannya dalam senarai kecekapan bagi prestasi pelabuhan walaupun semasa pandemik, kata Menteri Pengangkutan Datuk Seri Dr Wee Ka Siong.

Beliau berkata Pelabuhan Klang telah diiktiraf memiliki operasi paling efisien di antara 22 pelabuhan terbesar dunia dan paling terkenal di serata dunia, mengendalikan 131 kapal setiap minggu secara purata dan hanya mengambil masa 1.7 hari untuk menguruskan setiap kapal berbanding 1.3 hari dari 2017 hingga 2019 sebelum pandemik berlaku.

“Ini adalah lebih cepat daripada pesaing serantau kami pada satu masa apabila 77 peratus pelabuhan, menurut laporan Bloomberg, mengalami keadaan yang mana masa diambil daripada kapal berlabuh sehingga berlayar semula pada waktu yang sangat lama,” katanya dalam catatan di Facebook.

Wee mengulas laporan Bloomberg yang memetik kajian bank pelaburan global RBC Capital Markets mengenai waktu kesesakan dan pelepasan kontena di pelabuhan global.

Menteri Pengangkutan berkata beberapa langkah pelepasan di pelabuhan telah dilaksanakan pada 2020 dan 2021 bagi mengelakkan kesesakan di pelabuhan Malaysia di seluruh negara, terutamanya Pelabuhan Klang, Pelabuhan Tanjung Pelepas, Pelabuhan Johor, dan Pelabuhan Pulau Pinang.

Wee berkata semasa perintah kawalan pergerakan ketika sekatan dikenakan pada pergerakan kenderaan di seluruh negara, sangat penting bagi Kementerian Pengangkutan untuk bekerjasama dengan pelabuhan dan agensi lain yang berkaitan bagi memastikan barang, barangan keperluan dan barang tidak penting dapat bergerak dan sampai ke rumah dan perniagaan.

“Bahkan usaha kita kadang-kadang seperti kapal mempunyai waktu putaran kerja yang lebih lama daripada kebiasaannya untuk memunggah barangannya, kontena dan kargo bertimbun di ruangan kontena dan gudang.

Menteri berkata pada 12 September, beliau mengumumkan semua aktiviti memuatkan dan memunggah bagi tujuan import dan eksport dibenarkan beroperasi 24 jam sehari sepanjang minggu, termasuklah barang-barang yang tidak penting, dengan pematuhan ketat terhadap prosedur operasi standard (SOP).

“Saya ingin mengucapkan terima kasih kepada Lembaga Pelabuhan Klang yang telah bekerja rapat dan berkesan dengan Westport, Northport dan Jabatan Laut Malaysia di samping kementerian untuk memastikan bahawa kami dapat mencapai keputusan ini walaupun semasa perintah kawalan pergerakan.